text:
Pa e motibu aki PDVSA a bisa ku e no tin plaka pa invertí den e refineria. PDVSA su interes di te ainda ta ópera e refineria pasombra e tin kaminda pa destilá 300 mil bari di petrolio i saka produktonan ku e ta gana plaka for di dje , i e no ta ril ni tril pa loke ta e polushon di aire,laman i tera na Kòrsou. E ta duna donashon den tur kos pa e pueblo na sierto momentu no hanja rabia riba PDVSA pasombra e a akomodá henter prensa i polítiko nan na Kòrsou.
Pa kolmo nos gobièrnu no tin ku nes kuantu hende ta sufri i muri di e polushon, ni kuantu no por drumi anochi di e holo stinki i boroto di e refineria i tur dia tin reklamo riba e refineria.
Tim Multi disiplinario ta biaha rònt mundu pa buska un interesado pa e refineria ku ta difisil pa haña a ménos ku regalá nan e refineria di pueblo ku na final ta keda un blòki na pia di e pueblo aki. E 10 pir nan ku tin den schottegat mester wòrdu usa awor despues di 100 anja pa e pueblo i no pa otro kompania nan yena nan saku laga e pueblo ku wiriwiri.
Rapòrtnan di tres aña pasa ta papia di balor di e refineria di 600 mil dòler, i Cot 400 mil dòler. Ta hopi difísil pa traga ku e refineria su preis a subi den e tres aña nan ku a pasa na 2.4 mion doler ku ta 4 biaha mas tantu ku e tabata. Ta kiko a kambia na e refineria.
E konklushon ku ora bai kima gas e molèster di e refineria ta ménos,ta bèrdat, pero no ta un garantia ku e molèster di humamentu, di skorsten, di fakkel nan, i di kimamentu h2s na fakkel nan ta bira ménos ku ta kontribuí en grandi na e molèster nan den e bario nan pabou di e refineria. Tin un falta di disiplina operashonal ku ta kousa grandi e e parti di molèster, sin menshoná ainda e polushon di awa i di tera.
Na mi konsepto no tin ku warda riba gas pa bai kima gas, for di awor aki e mayoria di fornunan por kima gas, ta kiko ta warda riba dje ku tin asina sigur ku e polushon ta bai bira ménos.
Awor ku PDVSA despues di 30 a kaba di chupa tur sanger di e pueblo aki, tim multi disiplinario ta papia di business esun ku ofresé mehor negoshi lo ta esun ku lo dil kuné.
E kuestion ku ta na e refineria aki so e empleado nan tékniko so por traha ta for di moda pasombra hende ta bai traha ront mundu kaminda e por hanja un bon salario. Ku otro palabra Gobièrnu no por sakrifiká salu di míles di hende, i tambe un area ekonómiko kaminda muchu mas hende por hañá trabou den un ambiente limpi pa nan i nan familiar nan.
Na e momentu aki e pueblo aki ta na un krusada pa tuma e desishon mas apropiá pa e Pais Kòrsou aki di moda ku Yu’i i Yunan por mira patras des di un otro 30 ku tabata un bon desishon i no un desishon ku durante e 30 aña ku a pasa ta sufri so e pueblo aki a keda sufri pasombra 30 aña pasa no tabatin otro alternativa. Pueblo lanta Ariba i Sta op pa bo futuro derechonan. SIN MIEDU.
TEL. 5231930, 5-10-2015, GACHITU ONLINE GOLLLLLLLL, APP: 5223335.


c: text/html

text:
Mundo henter ta den momentonan di crisis. Apesar di diferencia di opinion con pa “handle” e crisis, toch nos ta ripara e necesidad pa pensa riba interes di e pais como tambe di e personanan cu a bira victima di e virus.
Loke ta sosodiendo den e coalicion y gobernacion actual ta hopi peculiar. Den caso di diferencia di opinion mes, esaki por lo general lo ta cu e partidonan opositor, pero no cu partidonan cuta conforma un coalicion. Aki na Aruba nos tin atrobe un PRIMICIA, na unda pa saca probecho personal e lider di un partido cu ta sostene e gobierno a prefera di cumpli cu interes propio y partidista. Populismo den optima forma!!
Un acto premedita y bon prepara, cu for di un algun tempo caba nos a wordo informa cu ex-minister aki, tabata tin reunionnan cu diferente representante di gremionan sindical y comercial na Aruba. Tambe el a bay asina leu di usa e Minister Plenipotenciario (POR) na Merca, hunto cu su “hendenan” den ATA, pa papia cu e “stakeholders” importante riba tereno di turismo. Pero aki no tabata pa e bienestar di nos Isla y su hendenan, pero simplemente e ta wak un oportunidad pa sigui previlegia su compichinan y tur esaki riba custiya di su ex-coleganan cu “cueste lo que cueste” a defende. Ainda nos por corda con Ministro Presidente den Parlamento recientemente a indica cu ta riba su peticion a nombra e ex-minister den e Raad van Commissarissen di RDA. Hustamente e persona cu a trata di tur forma pa cera y desmantela e refineria pa asina por cobra e “findersfee” si e logra construi un hotel na Sero Colorado.
Y manera ta custumber di e Scorpion, el a dicidi di hinca puñal cu sucu y tur den lomba di e gobierno. E acto aki ta un simpelmente un MOCION di DESCONFIANsA directo contra e gobierno POREDmep. Ta parce cu e lider di e partido POR no tin confiansa den e forma con gobierno ta atende y maneha e situacion di crisis y “achter de gordijnen” a dicidi di pone un “tijdbom” bou di e gobierno aki. Durante di presentacion di e plan di accion el a trata na “sugarcoat” su intencion, pero e ta keda un insulto directo y un atake contra e credibilidad di e gabinete aki.
Loke ta mas macabro di e plan cu el a presenta, ta e bendemento atrobe di patrimonio di nos pueblo. E kier bende parti di accionnan di WEB, ELMAR y SETAR, y pa trata na adelanta cualkier critica, a considera pa bende esaki na identidadnan local manera APFA. Pero awor aki mes APFA ta hinca den su stoma cu e inversion hinca den un hotel na Aruba y cu pa e tempo cu ta bin lo no bay ricibi ningun tipo di ganashi, ya cu esaki ta cera, dor di e mesun Covid-19. Y otro inversion cu APFA ta hinca cu ne, ta esun di hospital Horacio Oduber. Un proyecto yena cu corupcion y cu no tin fin di caba. APFA lo bay encontra problema cu pagamento di huur dor di HOH na SOGA, ora cu AZV bay tuma e medidanan necesario pa falta di entrada. Y aki Apfa a hinca hopi placa. Placa di esnan cu ta contribui den e fondo aki.
Claramente ta trata aki di un plan macabro y diabolico ala su “MASTER”, Tico Croes, ex-minister y ex-lider di AVP. E tambe tabata tin e genial idea pa bende patrimonionan di pueblo y te hasta bende santana. Sin lubida e asina yama “TICOMATICS”, cu e actual minister di Economia y Finanzas a yama “TICOTRONICS”!!
Danki Dios cu Minister Presidente a kita e discusion ey for di mesa, y nos ta apoya su persona pa esaki! Sinembargo esey no ta kita afo cu e documento aki, cu ta carga aprobacion di e partido POR, a demonstra atrobe cu nan ta “op een populistische toer” y cu nan ta preparando pa un posibel caymento di gobierno. Pesey nos ta considera e plan di e ex-minister aki como un “mocion di desconfianza”, un “brevet van onvermogen” den direccion di e gobernacion actual.
Y ainda nos ta sigur cu tin mas veneno den loke ta plan presenta aki. Y manera nos ta bisa cu awor aki no ta tempo pa hunga populista. Of nos por tin sorpresa na caminda?
Booshi Wever
18 di april 2020

robotstxt: allowed

filter: keep


text:
Oranjestad-Recientemente tin un yiu di tera a termina su specialisacion como longarts na Spaña.E specialista Arubiano aki a labora na ImSan durante un tempo corto, despues di a termina su estudio di medicina basico na Colombia. Su ambicion y pasion sinembargo a hibé sigui un estudio mas avansa riba e tereno di pulmonologia na Spaña. Durante e periodo aki e yiu di tera aki a contrae matrimonio cu un otro hoben Arubiano y hunto nan a forma un famia, pero semper den nan mente a keda e proposito pa regresa nan Tera Natal pa asina contribui na yuda eleva e cuido medico.
E mayornan di ambos hoben Arubiano semper a para cla pa yuda nan yiunan logra nan meta, pero mester a constata cu e posibilidad pa nan yiunan bin establece nan mes na Aruba tabata wordo torpedea pa un propio colega medico cu a sigui e mes un specialisacion como longarts, y cu a escohe na 2013 pa bandona su carera como specialista voluntariamente y inicia un rumbo nobo como politico.
E actual minister di salubridad ta bon na altura con e mes a wordo nenga na prome instancia e oportunidad di bin eherce su profesion como longarts na Aruba dor di e director medico anterior, esta sr. Boesten.
Como minister es tempo ey encarga cu salubridad, mi a para e maneho descabeya y discriminatorio pa cu yiunan di tera di parti di e director medico aki, y mi a exigi pa tuma Sr. Schwengle den servicio. Esaki tambe a tuma lugar, y sr. Schwengle por a bin establece su mes na su Isla Natal.
Nos por a spera un otro forma di proceder di e minister aki pa loke ta toca e solicitud di un colega specialista Arubiano pa bin establece su mes na Aruba. Principalmente si nos tene na cuenta cu e mes, tempo cu e tabata traha ainda como longarts, a laga sa cu malesanan di pulmon a aumenta na Aruba y cu expansion di e cantidad di longarts no tabata un luho. Na di dos lugar su mes un gobierno a declara di kier a crea un hospital y cuido di 5 strea pa e pueblo di Aruba, y finalmente a haña e bendicion di parlamento di Aruba pa cuminsa cobra 1% di healthtax cu e fin pa mehora e cuido medico na Aruba.
Sin misericordia sinembargo e minister a dicidi di no duna e dokter specialista Arubiano aki e oportunidad cu e sí a wordo brinda, y a nenga su solicitud. Es mas, sr. Schwengle diripiente a cambia di opinion y a dicidi na final di 2014 pa haci un peticion na e directiva di hospital pa haña e chens pa traha parttime como longarts pa asina e no perde su acreditacion como longarts segun e ley hulandes. Strobando un yiu di tera pa bin traha na su isla natal. Con egoista un hende por ta?? Claro cu e no ta cumbinie pa duna e dokter specialista yiu di tera aki e chens pa bin traha na Aruba. Cu otro palabra e minister aki ta hiba un maneho anti-yiu di tera y sirbiendo su propio interes.
Colmo di e maneho aki ta e hecho cu recientemente AZV a informa cu dr. van der Linde lo bay cu pensioen, y segun nos informacion AZV y e minister anti-yiu di tera aki, a bay di acuerdo pa un dokter naci na Irak, cu a studia na Oekraine, cu tin dos aña trahando na VU, bin traha den lugar di dr. van der Linde. Unda nos propio yiunan di tera a keda? Con a para cu e opleiding di huisarts na Aruba mes, cu mi persona a inicia, a keda? Segun mi informacion tin varios yiunan di tera cu a haci e opleiding aki na Hulanda tambe cu no ta haya e oportunidad pa bin nan pais back.
Mi kier a urgi e parlamentarionan di Aruba pa tuma nota di e forma di proceder aki di e minister, y mi ta urgi nan pa tuma accion y no permiti pa e dokter hoben aki no haña e oportunidad pa bin traha na Aruba.
Demostra amor patrio y exigi di e minister pa tuma e specialista aki den servicio di hospital, y exigi tambe un cambio radical di e maneho anti-yiu di tera di e actual minister di salud.


text:
Hoben 13-24
Di acuerdo cu Articulo 1 di e Convenio di Derecho di Mucha, bo ta un mucha si ainda bo no tin 18 aña di edad. Den habla di tur dia, hende ta papia di mucha te na e edad di 12 pa 14 aña y despues te 24 aña, ta papia di adolescente of teenager y e grupo meta di Telefon pa Hubentud ta di 8 pa 24 aña. Esaki kiermen cu tanto mucha y hoben ta tuma contacto tur dia cu Telefon pa Hubentud. Un cantidad grandi di adolescente ta comunica tur dia cu Telefon pa Hubentud y den desaroyo psicologico nan no ta papia mas di teenager, pero di adolescente y adolescencia.
Den e seccion aki lo bo haya informacion pa teenager y adolescente te 24 aña di edad.
Comunicacion
Comunicacion cu mayor ta un topico cu a bira masha popular na Telefon pa Hubentud Aruba.
Mundo Cibernetico
Internet ta un fuente unda bo por haya hopi informacion. Hoben ta uz’e masha hopi mes. Como un mucha bo kier hunga wega, lesa, wak pelicula y keda den contacto cu bo amigonan riba Internet.
Droga & Alcohol
Alcohol y Droga, ta e charlanan mas hopi pidi cerca Telefon pa Hubentud. Hunto cu ‘Child Helpline International’ ( Liña Internacional di ayudo pa Mucha), Fundacion Telefon pa Hubentud Aruba, ta traha pa preveni e uzo y abuso di droga y alcohol.
Lista di bukinan
Lord of the Flies, The Story of my Life, The Fault in our Stars, Divergent series, I Know why the caged bird sings, The Adventures of Tom Sawyer
Norma & balornan
E topico di norma y balor ta un topico masha popular. Norma y balor ta hopi importante den un cultura.
presion di grupo
Hunto cu ‘Child helpline International’
(Liña Internacional di ayudo pa Mucha), Telefon pa Hubentud, ta traha riba e tendencia di ‘peer pressure’ (presion di grupo). Forma parti di ‘peer pressure’ (presion di grupo), ta algo humano.
Sexualidad
Na momento cu bo ta enamora bo ta pensa ariba e persona henter dia. Bo ta sinti un sensacion agradable den bo curpa na momento cu bo mira e persona. Of simplemente dolor den bo stoma. Bo no sa kiko pa bisa. Of bo ta bai papia mas pa impreciona. Bo ta reconoce? Awel probabelmente bo ta enamora!
Amor Propio
Entre hubentud ‘pertenece na algo’ semper tabata un lucha. Ki pañanan mi amigonan ta bisti?
Igualdad
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa Bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
Oranjestad-Durante conferencia di prensa dialuna mainta Minister Otmar Oduber a reacciona riba e acusacionnan falso di parti miembronan di fraccion di MEP, unda hasta na cierto momento hasta a entrega keho na Ministerio Publico pa loke ta trata presupuesto 2013.
E mandatario ta condena fuertemente e tipo di actitudnan aki, pasobra si como miembronan di Parlamento nan a haci nan trabou y lesa kico ta poni den rapport di Algemene Rekenkamer (ARA) y a base di kico ta e cifranan cu tin poni tambe den e jaarrekening di 2013, nan lo sa cu e aangifte cu a haci ta uno falso y cu no tin base.
Minister Oduber mustrando e pakico su expresionnan, tumando ehempel di su Ministerio di Turismo, Transporte y Labor (cual e tabatin te 2013), ta bisa cu en berdad e rapport di ARA ta mustra riba e hecho cu a surpasa su presupuesto cu 3 miyon Florin, pero loke oposicion no ta menciona ta cu e mesun rapport ta bisa cu e jaarrekening ta basa riba diferente gasto cu administrativamente ta wordo geboek no conforme na momento cu gastonan ta wordo haci of conforme di loke presupuesto ta wordo traha. Pa splica mas detayadamente esaki e mandatario a cita pagina 113 di e jaarrekening cu ta bisa cu ta constata cu tabatin un overschrijding di 3 miyon Florin na Ministerio di Turismo, pero tambe nan ta bisa dicon e la wordo geboek asina. “048 Overig TTA. De begrottingsoverschrijding ten bedrage van Af. 3.448.129 bij deze budgethouder wordt voornamelijk veroorzaakt door de voedingen van het Land van TPEF over voorgaande jaren, welke begroot zijn in voorgaande jaren”. Esaki kiermen cu e minister a presupuesta su entrada y gastonan den presupuesto 2012, e placa a drenta, pero lamentablemente na momento cu administrativamente finanzas mester a haci e pagonan, e la hacie den e aña siguiente.
Es decir, e propio rapport ta splica cu ta bay over di fondonan di TPEF di añanan anterior cu a wordo presupuesta den añanan anterior.
Otro ehempel cu Minister Oduber a duna ta cu ora 2012 a finaliza, na 2013, a wordo notifica di Arubahuis pa loke ta trata su ministerio cu boekingnan di algo mas cu 100 mil a wordo haci lat, nan a drenta na maart, pero ta gastonan cu a wordo haci na 2012. Es decir, nan ta wordo geboek den presupuesto di 2013, esaki a pesar cu e tabata presupuesta y tabatin placa pe na 2012.
Despues di esaki e mandatario a sigui cita pagina 11, mustrando e parti di opbrengsten. “De opbrengsten bij deze budgethouder bedragen Afl. 27.793.774 welke in 2013 niet begroot waren. De opbrengsten hebben betrekking op dividenuitkeringen van Aruba Airport Authority N.V. over voorgaande jaren”. Es decir, na 2013 no a presupuesta cu lo tin 27 miyon di entrada, pero e tabatey si. Na aña 2012 a pone den presupuesto cu ta bay ricibi un dividendo di aeropuerto di casi 26 miyon e tempo ey, pero a resulta cu e no a drenta den caha di Gobierno promer cu 31 di december y a drenta na 2013. E ora ey ta boeke den e aña cu e la drenta, esta 2013 y pesey ta bisa cu tin 27 miyon mas hopi cu loke a wordo presupuesta, pasobra e tabata den presupuesto di 2012.
Minister Oduber kier splica cu esaki cu e insinuacionnan di MEP cu ta bisa cu placa a desaparece, cu placa a wordo horta ta indica cu “piensa el ladron que todos son de su misma condicion”.


text:
TILBURG – Munisipio di Tilburg no tin muchu interes den un asina yamá areglo di indulgensia pa e víktimanan di kromo-6. Tilburg ke warda mira e investigashon promé. Bou di e víktimanan tin algun antiano.
Wèthouder Marcelle Hendrickx promé ku e reunion di rat di munisipio di Tilburg: “Nos ta tuma e kaso hopi serio. E problema ta ku ainda nos tin tiki informashon i p’esei mi por komprondé e inkietut masha bon. Nos promé prioridat ta salú di hende i p’esei ta eksaminá nan. Ta te ora esaki kore bon lo por trata e tipo di preguntanan aki (tokante un areglo di indulgensia).”
Pamfleta
Na entrada di stathùis tin desena di èks partisipante na e proyekto ta warda e miembronan di rat di munisipio i e kolegio. Tempunan ayá e kobradónan di ònderstant mester a las i raspa partinan di trein bieu. Nan tabata eksponé na asbèst, kromo-6 i metal pisá. Trahadónan di NedTrain tabata nenga di hasi e trabou aki pasobra nan tabata hañ’é muchu iresponsabel. Asina a sosodé ku ta kobradó di ònderstant na Tilburg a haña e trabou.
Si e kobradónan di ònderstant tabatin pregunta, tabata kita parti di nan ònderstant, asina e pamfleta, ku èks partisipante na e proyekto ta parti dilanti stathùis, ta bisa. Awor nan ke un despensa, un kompensashon finansiero pa e gastunan i indemnisashon pa e daño ku nan a sufri.
Areglo di indulgensia
Abogado Hustings ta yuda desena di e partisipantenan na e proyekto di ántes. “Ku esaki nos ke pidi atenshon pa e kaso aki. Munisipio ke tur echo riba mesa promé, pero un gesto lo ta bon.” Ku esaki e ke men e areglo di indulgensia, kaminda e víktimanan lo haña un adelanto. Trahadónan di Defensa a haña esaki kaba i pa NedTrain nan ta trahando riba algu meskos.
Tantu e trahadónan di Defensá komo esnan di NedTrain tabata eksponé na kromo-6 tambe. “Pero”, Willem Banning di sindikato FNV ku ta kombersá ku munisipio ta bisa, “esakinan tabata trahadó ku por a nenga e trabou. E partisipantenan na e proyekto, esta e kobradónan di ònderstant, lo a pèrdè parti di nan ònderstant si nan tambe a ninga.
Keho
Ivan Bernadina ta un di e víktimanan. “Henter mi bida mi a hunga beisbòl, na diferente klup profeshonal, mi tabata den selekshon antiano, tur kos. Mi tabata fet. Awor mi ta pèrdè rosea ora mi subi un trapi.”
No ta keho di pulmon so e tin. Su wowonan no ta bon mas i e tin iritashon na su kútis; fenómenonan ku ta típikamente relatá na kromo-6. “Espesialmente mi man robes ta hopi malu. Semper mi ta hunta krema promé ku mi sali kas”, Bernadina ta konta miéntras ku e ta mustra riba un otro èks partisipante di e proyekto. “Wak, e tin e den kara!” E mésun hòmber ei no tin djente mas. “Asta mucha muhé hóben ta kana ku problema di djente. Ami tambe.” Ku su lenga e ta pusha su djentenan di abou manda dilanti.
Melfried (41) tabata sufri kaba di líkido den su pia, for di promé ku e proyekto di re-integrashon esaki tabata limit’é. For di algun aña e mester bebe mas remedi, awor pa su kurason i kontra preshon haltu.”Mi no tabatin esaki algun aña pasá i mi ta hóben ainda”, e ta lamentá.
Alkalde
Peter Noordanus, alkalde di Tilburg, ta papia un ratu ku e medionan di komunikashon na yegada na stathùis, pero e no ta aster e èks partisipantenan di e proyekto. E ta hura ku lo tuma e hendenan na serio. E no ta haña ku ta tempu pa pidi despensa kaba.
Algu despues rat munisipal ta papia un ratu tokante di e kaso di kromo-6. Melfried: “Tur e kosnan aki m’a tende kaba serka e abogado. Awor atrobe nos mester warda. Mi por a bien keda sin bini.”
Outor Pieter Hofmann


text:
WILLEMSTAD — Den e weekent di 24 pa 26 di juni klup di atletismo Trupial a partisipa ku 7 atleta na e kampionato nashonal di atletismo 2016 di Trinidad & tabago ku hopi bon resultado. Partisipashon di e atletanan aki ta den kuadro di e programa di enterkambio deportivo ku Trupial tin ku varios Isla den Karibe pa mehora e kalidat kompetitivo di su atleta nan. Ku e kompetenshanan aki e atleta nan ta hanja mas eksperensia i oportunidat pa kompeti ku kompetidornan mas miho ku nan.
E resultadonan mas sobresaliënte ta lo siguiente:
Glenka Antonia 3e luga riba bula haltu. 1.70 m. medalia di brons.
Krishona Juliana 1e luga bula leu 5.76 m medalia di oro. Tambe Krishona a kibra su rekort personal riba bula haltu ku 1.70 m. Qyone Antersijn 2e luga riba 1500 m medalia di plata. Lionel St Jacobs 3e luga riba 1500 m medalia di brons. Jaden Bernabela 3e luga riba bula haltu 1.95 m medalia di bronse i 7 m riba bula leu kibrando su rekort personal. Jaden tin 16 anja.
Total e delegashon ta regresa Korsou ku 1 madalia di oro, 1 di plata i 3 di brons. Un pabien ta bai na tur e atletanan aki i nan coach Nabi Wallace ku a hasi un bon trabou ku e atletanan aki. Nos ta spera ku e atletanan aki lo sigui persevera den e deporte di atletismo. Un danki ta bai na tur ku a hasi posibel pa e biahe por a wordu realisa. E siguiente kompetensia ta dia 8 i 9 juli den SDK ku e elektrisante Tupial – Auto City Classic Internashonal ku partisipashon di atletanan for di Sint. Maarten, Trinidat & Tobago, Surnam, Jamaica, Aruba, Boneiru i tur klup di Korsou.
Prome ku esaki klup di atletismo Trupial Auto City ta invita pueblo di Korsou pa bin mira nan galeria di potret i festival di kuminda dia 2 juli dia di Bandera den edifisio di FDOK na Rodeweg 92a dilante Colon.
Entreda ta gratis. Por hasi un donashon pa e atletanan di Trupial por sigui praktika den nan deporte stima.


text:
Internacional: Un volcan activo na La Palma banda di Morocco no ta detene su mes y ta continua activo pa 2 siman caba. Diamars mainta La Palma ta lanta cubri di lava y huma y a destrui hogar nan, infrastructura y naturalesa.
Segun Union Europa su experto nan a notifica awe mainta cu mas o menos 6 mil edificio a wordo destrui pa e Volcan aki.
Mientras e Lava ta causando destruccion riba e Isla, experto nan ta notifica cu e situacion ta bay bira mas grave y peligroso. Experto nan ta notificando autoridad nan cu si e volcan yega lama esaki lo introduci un Gas Acido den aire.
E volcan a cuminsa activamente dia 19 di September 2021. Riba su prome dia activo 6 mill hende mester a bandona e Isla. Riba e isla aki ta habita un total di 85mil habitante.


text:
Nashonnan Uní ta kumpli e aña aki 75 aña.
Mi ta kòrda manera ayera ku mi tabata na Suidat di New York pa selebrá 50 aña di èksistensia di United Nations (UN) ku mi koleganan di United Nations Capital Development Fund (UNCDF) ku ta un agensia spesialisá di United Nations Development Programme (UNDP) ku ta operá den paisnan mas pober na mundu.
UN ta risibí hopi krítika tur dia. Bèrdat e ta un organisashon ku ta inkreíblemente burokrátiko i ta dependé di su miembronan kon aktivo i efektivo e por ta. No papia mes di nan sosten finansiero.
Pero, muchu lihé ta lubidá e éksitonan di UN pa ku desaroyo i seguridat mundial. Medionan di komunikashon ta karga parsialmente falta den esaki. Datonan di UNDP Human Development Index i Our World in Data ta mustra ku mundialmente pobresa èkstremo (poblashon ku mester biba ku USD 2.- pa dia) a baha ku 25%, labor hasí pa mucha a keda redusí ku 40%, hende ta biba un average di 10 aña mas tantu i morto infantil a kai ku mitar. UN tambe tabata klave pa resolvé konflikto i trese seguridat na e.o. Amerika Sentral, Cambodia, Mozambique, Angola i mas. Sinembargo ta parse ku nos gusta wak e kosnan robes so.
Ta keda hopi reto, manera reorganisashon di UN i miembresia permanente di Konseho di Seguridat, kambio di klima, pandemianan i un intoleransia kresiente.
Aki na Kòrsou interés den trabounan di UN ta minimal. TIn UN den boka ora ke lucha nos problemanan interno i denunsiá Hulanda. Algu ku na basta okashon mi a deskonsehá.
Nos mester krea mas hende ku un vision global ku ta sobrepasá ideologia lokal popular di “444 km kuadrá”. Nos mester dediká mas atenshon na e idealnan di UN i stimulá mas hende traha pa organisashonnan multilateral manera UN.
Pabien na UN, na tur ku a i ta traha pa UN. I laga nos no lubidá tur esnan ku a sakrifiká nan bida trahando pa desaroyo i seguridat global.
Willemstad, Kòrsou


text:
ORANJESTAD – Paul Croes, minister di labor den e gabinete anterior Eman II, mester bai será kuater aña pa korupshon na gran eskala ku dispensashon di labor (kaso Ibis). E ta apelá. Si gobièrnu lo entamá un kaso pa kobra e gastu, promé minister Evelyn Wever-Croes no por bisa ainda.
E veredikto awe meinta tabata un ‘sorpresa grandi’ pa Croes. “Ni hende ku kometé fornikashon ku mucha no ta haña un kastigu asina haltu.” Anto: ‘Kiko m’a hasi – pidi donashon pa un konsierto di Pasku, kaha di serbes pa evento polítiko – tur polítiko ta hasi esaki den tempu di elekshon na Aruba.” Wes no ta pèrmití Croes di tin un puesto polítiko mas tampoko pa 9 aña.
Ministerio Públiko a pidi sinku aña pa e ‘fábrika di dispensashon’ ku espesialmente Croes ku su sekretaria, shafùr i rebendedónan tabata probechá di dje. Tambe Croes tabata probechá di e donashonnan na su fundashon ku tabatin komo meta pa finansiá su kampaña polítiko. Pero un parti di e plaka (shen mil florin) el a usa pa entre otro kumpra hoya i paga su debenan di estudio i credit card.
‘Soborno no ta normal, tampoko den un komunidat chikí manera Aruba – wes den kaso Ibis
Wes pa un gran parti ta di akuerdo ku loke a eksigí i ta haña ku a prueba tur echo kastigabel ku eksepshon di algun punto. ‘Korupshon ta inaseptabel i kastigabel, i soborno no ta normal, tampoko den un komunidat chikí manera Aruba”, asina wes a bisa, tambe di un kantidat grandi di empresario ku a haña kastigu pa soborno aktivo. Mayoria di nan a haña un but di 5000 florin, di kua mitar provishonal.
Wes ta hasi un distinshon si; un grupo a soborná e minister aktivamente pa asina haña dispensashon pa por tuma personal strañero pa trabou. Nan a skohe pa no tuma arubano den servisio, no opstante e maneho di gobièrnu. pero tin un grupo tambe, espesialmente doño chines di supermerkado ku e minister i su kompañeronan tabata buta bou di hopi preshon. “Aki kasi bo por papia di ekstorshon”, segun wes.
Investigashon interno: a kita ámtenar for di trabou
Croes komo minister tabata malusá su funshon tambe dunando ámtenar instrukshon ilegal. Manera na inspektor di labor pa no tene kòntròl di kompania serka por ehèmpel restorant 297 i Harmony Supermarket.
Banda di e kaso penal gobièrnu a hasi un investigashon interno tambe. A skòrs òf kita ámtenar, promé minister Wever-Croes ta bisa. Espesialmente den e departamento di labor di labor kaminda mester a pidi e dispensashonnan. Pero ta ei tambe tin e denunsiantenan ku tambe a pone e kaso di korupshon aki kore. Wever-Croes no sa ainda si e lo kuminsá un kaso sivil pa kobra e daño serka e minister.


text:
selebrashon di 50 aña R.K Centraal Schoolbestuur
Felis dia,
Mañan RK schoolbestuur ta kuminsá ku selebrashon di 50 aña Rk den bachi nobo. Skolnan ta sera i tur maestro i personal atministrativo lo partisipá na un discovery hunt.
Personal di RK, 1200 persona lo keda repartí riba 3 misa pa e apertura i komienso di e discovery hunt.
Nos derecho di eksistensia ta iglesia katóliko, djei nos ta sali pa kuminsá e ruta di siña i deskubrí.
E misanan ta misa di Steenrijk, misa di Groot Kwartier i misa di Suffisant.
Despues di e mensahe di felisitashon di nos direktora general, sra. Van Lamoen-Garmers,
Presidente di hunta di supervishon Sr. Duits, nos Obispu mgr. Luis Secco e señal pa start lo keda duná.
For di kada misa lo sali 300 outo ku 4 persona aden pa kuminsá nan ruta di deskubrí i siña.
Na final tur hende lo topa na WTC pa klousura di e discovery.
Organisashon di e discovery hunt ta den man di sr. Chehadi Eddine.
Ku e aktividat di formashon aki nos ke promové e abilidatnan importante pa siglo 21 ku ta entre otro:
Liderasko, pensamentu krítiko i kreativo pa solushoná problema, komunikashon, siña aktivo dor di deskubrí etc.
Ku hopi entusiasmo nos a organisá e dia di formashon aki, pa no solamente papia i splika e abilidatnan di 21 siglo, manera nos a hasi diferente biaha kaba, pero pa laga eksperensia esaki tambe.
Pabien i danki na tur nos personal di RK. Pronto nos lo organisá un yama danki tambe pa tur ex personal i amigu i kolaboradornan ku semper a sostené RK Schoolbestuur.
L. Van Lamoen-Garmers


text:
ORANJESTAD – E sekura kontinuo no solamente ta kousa problema pa habitantenan di Sint Eustatius, e burikunan riba e isla tambe ta sufri di falta di awa i kuminda. Poko tempu pasa tres animal a muri di hamber i sed den e tereno di yerba di gobièrnu.
“For di 2013 ora ku binti buriku a muri, mi a bisa gobièrnu ku mester traha plan”, Laurens Duiveman ta bisa. Segun e bosero di GreenFound i Donkey Nursery Sint Eustatius e èks diputado Carlyle Tearr “nunka no a hasi nada, i e èks kabes di LVV tampoko. “ E kontaktonan ku e manager aktual sí ta bon, Duiveman ta bisa.
Na 2013 e sirkunstanshanan miserabel bou di kua a duna akohida na 60 pa 70 buriku a kousa ku Partij voor de Dieren i D66 a hasi pregunta den Kamer.Gobièrnu insular i e departamentu di Agrikultura, Krio di Bestia i Piskeria (LVV) a primintí pa drecha e asuntu, pero e tempu ei kaba Greenfound Foundation ku a kai na pena di e animalnan neglishá, tabata masha krítiko tokante e kuido defisiente di e burikunan.
Molèster
E molèster ku e bestianan ku ta kana lòs ta kousa – banda di buriku tin baka i kabritu tambe – tin añanan ta molestiá gobièrnu kaba. Gobièrnu insular a tuma akshon na 2012. A kapturá mayoria di e burikunan ku ta kana lòs, a kastra nan i sera nan riba un tereno.
Gobièrnu tin plan pa usa un parti di e burikunan den turismo i ke regalá algun bestia na organisashonnan tambe. Pa motibu di e gastunan haltu di importashon di kuminda pa bestia lo rekategorisá terenonan i planta nan ku diferente tipo di yerba i mata pa drecha e dieta di e burikunan, asina LVV a laga sa na un enkuentro di informashon pa kampesino.
Hopi nesesidat
Den koperashon ku un organisashon merikano ta traha plan pa instalá un Donkey Nursery na Statia i pa produsi kuminda di bestia lokalmente hasiendo uso di hidrokultura. E akohida di buriku aktual tin falta di boluntario i di moda i ta bisa ku nan tin hopi nesesidat di sosten di gobièrnu.
Aktualmente 56 buriku ta haña akohida serka gobièrnu i 25 den The Nursery. Segun Duiveman e problemanan a kuminsá ora kuminsamentu di e aña aki a para e proyekto di bestia sin doño pa motibu di falta di plaka. “Tabatin un persona so na LVV pa duna e bestianan kuminda. Mi no ta kere ku e bestianan tabata haña sufisiente yerba kòrtá tur dia. Tampoko no tabatin plaka reservá pa kumpra kuminda di bestia.”
Solushon duradero
E problemanan a bira mas i mas grandi ora dia 10 di yüni Saba a kai bou di supervishon finansiero i a minimalisá e fondonan pa e sektor agráriko riba e isla. “Nos ta komprondé ku aktualmente tin supervishon finansiero i ku e representante di Reino mester aprobá tur gastu… pero mester usa tur medida pa kuida e burikunan”, e grupo “Save Statia’s Donkeys” ta haña.
“Nos ta spera ku nos ta haña ayudo ku skibimentu di un businessplan pa un solushon duradero. E plan aki ta nesesario pa haña finansamentu di DierenLot, Stichting Waardig Dier, i Donkey Sanctuary UK pa por lanta un Donkey Nursery permanente pa tur buriku na Statia. For di tempu ku e burikunan no ta útil mas a lubidá i neglishá nan.”
Outor John Kerkhof


text:
Hospital a escala y ta brinda cuido di emergencia so
Si bo tin cita y ta Covid-19 positivo yama y nos lo cambia bo cita
Actualmente Hospital a escala y ta atendiendo casonan di emergencia solamente. E motibo principal ta e capacidad di personal limita versus e aumento di pashentnan di covid-19 admiti den Hospital. Mirando e limitacion aki tur operacion planea y dagopname cu NO ta di emergencia temporalmente ta ser cancela.
Pero loke si lo sigui brinda ta servicionan di policlinica, testnan diagnostico etc. Si bo ta un pashent Covid-19 positivo ta pidi pa NO acudi bo cita sino cancela esaki via telefon y pidi un cita nobo. Corda cu na Hospital tin hende malo y cu sistema imuno abou y por contagia nan, pues ban cuida nos pashentnan, bishitante y personal. Si ta emergencia porfabor menciona cu bo ta Covid-19 positivo. Tambe nos ta urgi tur hende mantene nan mes na regla nan stipula pa Hospital y alabes bisti bo mask (sin valve) cual ta obligatorio.
Cita departamento di Radiologia
Actualmente ta bay di cuido electivo pa cuido selectivo. Cada caso individual lo ser evalua hunto cu e specialista. Pues ta bay over riba caso semi-emergencia y di emergencia y departamento di Radiologia mes lo yama pashent si encaso mester cambia cita. Hopi importante pa menciona ta cu si bo ta Covid-19 positivo NO acudi na bo cita, solamente den caso di emergencia. Yama, duna di conoce cu bo a test positivo y nos lo cambia bo cita. No ta permiti pa kita mask ni den sala di espera y tampoco durante test. Y si ta posibel semper acudi na bo cita bo so pa evita aglomeracion. Por fabor yega bo cita 5 minuut prome y no mas pa evita aglomeracion.
Cita na policlinica / dept. di emergencia y tur otro servicio
Acudi na e cita bo so y cu bo mask bisti. Tin casonan pa motibo medico of di excepcion cu e pashent mester di un acompañante (mucha, pashent invalido, den rolstoel etc). E acompañante tambe mester tin un mask bisti sino lo nenga entrada na Hospital. Por fabor yega bo cita 5 minuut prome y no mas pa evita aglomeracion. Tambe nos ta recorda cu un(1) persona solamente mag di drenta hunto cu e pashent na Departamento di Emergencia y cu e mask tambe ta obligatorio pe.
Operacion planea of dagopname
No lo tin operacionnan planea (electivo) temporalmente. Lo atende solamente casonan di emergencia. Si bo tin afspraak pa un operacion esaki lo wordo posponi. Hospital of e specialista lo tuma contacto cu bo.
Orario di bishita
Un pashent cu tin Covid-19 no lo por ricibi bishita pa asina minimalisa riesgo di contagio.
Tin excepcion pa pashent cu Covid-19 cu ta terminal cual por ricibi bishita di solamente casa y yiu(nan).
Ta permiti solamente 1 (un) bishitante mayor di edad (18 aña of mas) pa pashent interna. Tene bon na cuenta cu lo nenga entrada si e bishitante no tin mask bisti. E orario di bishita lo sosode na un orario fiho cu un duracion di 1 ora. E orario fiho aki lo ser comunica directamente cu e pashent/ bishitante pa asina por keda garantisa distanciamento social den cada camber.
-FIN-


text:
ORANJESTAD, 11 januari 2021. Segun resumen di awe 23 persona a recupera, a registra un total di 26 caso nobo di Covid-19, di cual 25 ta residente y 1 no-residente. Cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 391 test. 'Postivity rate' entre nos residentenan ta 43%.
Activo tin awe 537 caso, cantidad di fayecido relaciona cu Covid-19 a aumenta na 52 condolencia na famia di e fayecido.
Hospital ta informa cu tin un total di 18 persona interna di cual 8 ta den Cuido Intensivo y 10 riba unidad general di covid.


text:
MERKA — Floyd Mayweather a kambia di idea, ta parse ku Mayweather ke traha un tiki sèn mas promé ku e retirá. Despues ku bòksdó a duna di konosé despues di e pelea di djasabra ku na sèptèmber lo e bringa su ultimo pelea, ayera e la manda un mensahe pa ESPN bisando ku e ta habri pa un revancha kontra Manny Pacquiao. Esaki klaro ku lo ta otro aña despues ku Manny rekuperá di e operashon ku lo e tin ku hasi na su skouder.
“Lo mi bringa ku ne aki un aña, despues di su operashon,” Mayweather a skirbi.
Ambos bòksdó ta enfrentando demandanan despues di e pelea di djasabra. Pa Manny, banda di e echo ku e lo por risibí sanshon di e Komishon di Atlétiko di Neveda, awor ta fanátikonan ta demandando e bòksdó. E fanátikonan ta buskando un rekompensa di 5 mion dòler pa motibu ku Pacquiao no a divulgá e leshon na su skouder promé ku e pelea.
Di otro banda Mayweather ta keda demanda dor di su èks-partner i mama di su tres yunan, Josie Harris pa 20 mion dòler. Esaki pa motibu ku segun Harris, Mayweather a gaña i difamá Harris den un entrevista promé ku e pelea.
Ainda no ta konosí kontra ken Mayweather lo bringa na sèptèmber próksimo. Segun Amir Khan, e la papia ku e ekipo di Mayweather despues di e pelea di djasabra i e ta bisa ku nan ta interesá den un pelea ku ne. Sin embargo, Khan a duna di konosé ku e no por bringa na sèptèmber próksimo ya komo ku e ta den ayuno pa motibu di Ramadan.


text:
Preveni infestacion di raton y djaka!
Problema di djaka y raton den of rond di cas?
Un decision sabi ta pa controla e situacion prome ku e bira un infestacion, dunando bo stress y riba dje dificil pa controla. E dos animalnan aki ta move hopi liher y por drenta y sconde den espacio hopi chikito ku ta casi imposibel pa por waknan. Pero sin embargo nan casi semper ta lagra rastro di evidencia atras.
Raton y djaka no ta solamente un molestia ku ta destrui material, consumi y contamina alimentonan, sino tambe e ta transmiti y causa enfermedad. Pe es motibo preveni ta mihor ku lamenta.
E jabi pa cualkier programa di control di raton y djaka ta e identification di dje.
- Raton y djaka ta laga senja di nan presencia principalmente lugarnan unda nan ta alimenta.
- E territorio di e raton ta relativamente chikito, e ta stranjo si e surpasa 6 meter lew di unda e ta come.
- Bo por tende nan hasi zonido generalmente anochi, ja ku ta den anochi ta momento ku nan ta hasi mas actividad.
- Raton y Djaka gusta hasi nan neishi usando articulonan cu nos tin den cas, por ehempel tela of papel.
- Generalmente nan ta laga sushi(pupu) alrededor di nan cuminda, chikito y cu forma di un pipita di aros.


text:
PHILIPSBURG – E rapòrt di integridat di PriceWaterhouseCoopers (PWC) ta un trabou irealisabel. E ta kontené un kantidat di informashon di infrakshon di tur dia, kaminda espesialmente ta kai na bista ku kontinuamente ministernan ta mete den asuntu na nan ministerio mientras ku nan lo mester okupá nan mes ku maneho.
E rapòrt ta mustra tambe e kultura di miedu ku tin e kuerpo di ámtenar den su gara. Esaki ta pone ku hopi ámtenar ta preferá guli loke minister i superiornan ta eksihí ku hasi nan mes bida miserabel i bai kontra di esaki. Ta kustumber pa famia i amigu aserká e ministernan direktamente ku nan kehonan i deseonan. Un minister a deskribi su posishon asina: “Tur dia mi ta spanta di mi mes ora mi realisá kuantu poder mi tin. No ta normal i no ta bon.”
Malu
Ministernan tambe tin maña di keda sin aster konseho ofisial. Un ministerio asta a duna su ámtenarnan òrden pa no skibi konseho negativo mes mas. “Bo no por haña òntslag pero nan por hasi bo bida hopi difísil pa bo”, un ámtenar ta konta e konsultantenan di PWC. No tin maneho por eskrito pero mi mester koperá. Mi ta bira malu di tur e menasanan.
Nightclub
Minister ta intervení regularmente ora nan ámtenar hasi algui ku ta un desbentaha pa nan amigunan. Apertura di e nightclub Le Shore – sin ku ta menta e nòmber aki den e rapòrt – na Simpson Bay na 2012 ta un ehèmpel di esaki. Un tim di inspekshon ker a sera e lugá pa e apertura festivo kaminda tabata spera 800 wespet pasobra no tabatin aparato pa paga kandela, salida di emergensia i pèrmit di trabou. “M’a paga e minister asina tantu plaka ku boso no por poné mi sera”, e doño di e club a bisa e inspektornan. Esaki ta trata di e minister di Salubridat Públiko, Asuntunan Sosial i Labor Cornelius de Weever.
Brasserie
Un otro kaso ta e kòntròl di Brasserie New York na Porto Cupecoy na febrüari di 2013. E restorant ta propiedat di Andy Wescot, yu hòmber di promé minister Sarah Wescot-Williams. Aki e inspektornan a konstatá ku tabata falta pèrmit di trabou i pèrmit di establesementu mientras ku no tabatin orario di trabou i lista di personal tampoko.
E dia despues di e kòntròl e ámtenarnan a haña un yamada di telefon di e minister – ta aseptabel ku tabata Wescot-Williams – ku e pregunta pakiko a molestiá su yu hòmber (den e rapòrt tin pará ‘un famia yegá’). Despues masha lihé mes e restaurant a haña tur su pèrmitnan i ounke tin un but di 100 mil florin si bo tin personal sin pèrmit di trabou, nunka no a kastigá e doño.
Integridat di parlamento
E rapòrt ta kontené rekomendashon tokante binti tópiko ku e investigadónan no a alkansá pa trata pasobra nan no tabata kai bou di e enkargo. E rekomendashon mas importante ta un evaluashon spesífiko di integridat di parlamento. Segun e investigadónan hopi hende ku a entrevista a formulá nan prekupashon grave tokante parlamento i su kapasidat, efektividat i fieldat na integridat.
Duda serio
E konsultantenan tin duda serio tokante e integridat di kompania di gobièrnu, manera Bureau Telecommunicatie en Post i e kompanianan di haf, kendenan tur dos a ninga di presentá nan bukinan pa investigashon. PWC ta rekomendá pa hasi investigashon tantu en realidat komo forénsiko di e bukinan serka e kompanianan aki pa kontrolá riba aktonan frouduloso, malversashon di propiedat di kompania i mantenshon di regla stipulá den e statütnan.
Konkurensha deshonesto
A keda determiná ku haf tin dispensashon di OB riba e kombustibel ku e ta bende mientras ku haf privá di yate no tin e bentaha aki. Na 2012 haf a bende mas ku 5 mion galòn di kombustibel pa mas ku 5.5 mion dòler. E kompania di gobièrnu a spar 275 mil dòler na OB. E rapòrt ta bisa ku mester para e forma di konkurensha deshonesto aki.
Outor: Hilbert Haar


text:
KRALENDIJK – Suidadano Marcelo Sint Jago ta hopi desgustá ku e servisio di e kompania Curoil. For di aña pasá el a paga pa un bòm di gas, pero te dia di awe e no a risibíe, tampoko a informá kua dia e lo risibí loke el a paga p’e.
“E kompania ta avisá e kliente ku dentro di dos siman lo bo risibí bo bòter di gas na kas. 2 siman despues ku mi a paga pa un bòm di gas na Curoil (15 desèmber 2020), mi no a tende nada di e kompania. Despues ku mas dia a pasa, mi a disidí di tuma kontakto ku ofisina di Curoil i nada no a sosodé. Awe 12 di yanüari ainda nada di bòm di gas. For di 2 di desèmber mi a paga i no a tende nada di Curoil. Mi a pensa awor pa publiká esaki pa medio di prensa, pa wak si e ta haña atenshon di esnan konserní. Curoil mester atendé su responsabilidat.” Aparte di e persona aki, tin mas hende ku a paga for di aña pasá i no a tende nada ki dia ta risibí e bòm di gas. Ta trata di un persona di Kaya Erebato, kende a paga for di 14 di desèmber aña pasá. E klientenan remarke ta; si e kompania a hañ’é pa un òf otro motibu strobá, e por a informá kliente ku e proseso pa entregá bòter di gas, ta dura mas largu ku normal. Manera ta e kaso awor, no ta sistema pa atendé ku kliente!
Radio Live99.9FM a tuma kontakto ku e bosero di Curoil na Kòrsou ku e keda di bai chèk un ke otro ku Curoil Boneiru pa asina informá di loke a sosodé.


text:
APFA ta publica su cifranan anual pa 2012 y ta raporta riba e recuperacion di e fondo
Pa percura pa e recuperacion di e areglo di pensioen NPR 2011, APFA a haci palabracionnan cu gobierno. E palabracionnan aki ta encera cu e recuperacion di e areglo di pensioen NPR 2011 mester tuma lugar segun e ‘trayecto di recuperacion critico’ pa alcansa e recuperacion total pa final di 2025. Si no alcansa e recuperacion anual proyecta, gobierno mester percura pa e cobertura di e deficit aki conforme e palabracionanan haci.
Lees hier "APFA publiceert haar jaarcijfers 2012 en rapportcijfers over het herstel van het NPR 2011'


text:
Nos tur tin stress den nos bida, y pa diferente motibo. Stress lo nunca kita por completo, pero si tin algun forma pa baha esaki. E siguiente 7 step ta algun cambio cu por wordo haci pa reduci esaki.
1.Bay drumi trempan y lanta trempan
Nos tur sa con importante e ta pa drumi suficiente. Drumiendo trempan y lanta trempan ta yuda bo cuminsa bo dia bon. Si bo maintanan ta caotico, e resto di bo dia lo tin e mesun energia. Crea espacio den bo mainta pa bo por relax y prepara pa bo dia na un forma rustig. Bo por organisa e anochi prome, pa asina haci mainta locual bo ta gusta. Por ehempel, bo por lesa, scirbi o medita. Bo por crea un habito pa bo maintanan cu ta duna bo e push pa sigui bo dia riba e bon pia.
2. Traha un lista
Cuminsa bo mainta scirbiendo un lista di locual bo tin pendiente. Esaki ta yuda bo tin un bon bista di locual bo mester haci pa e dia. Y tambe ora bo completa algun di bo tareanan, bo lo sinti satisfecho pa scrap locual ta cla. No haci e error di crea un lista mucho largo, sea realistico y nota lo esencial.
3. No preocupa pa cosnan cu bo no por controla
E ta tuma hopi energia y tempo pa sinta preocupa pa cosnan cu nos no tin control di dje. Tin momento cu preocupacion lo no cambia un situacion. Den e caso cu e situacion ta den bo control, embes di preocupa, enfoca pa haya un solucion. Ora bo duna energia na problema, e ta bira mas grandi y mas complica pa maneha. Pero desvia e energia aki pa haya un posibel solucion. Esaki lo haci locual bo ta pasando aden mas facil pa anda cune.
4. Siña bisa ‘no’
Un di e maneranan mas poderoso pa reduci stress den bo bida ta pa bisa ‘no’ na algun di e cosnan cu bo no kier haci. Si bo ta haya bo mes ta bisa ‘si’ paso bo no kier un otro persona sinti ‘malo’ o paso bo ta sinti obliga pa haci cierto cos, purba di reevalua e tipo di pensamento aki. Hopi vez e presion aki cu nos ta pone riba nos mes por causa hopi stress innecesariamente. Ora cu bo siña bisa no pa cierto cosnan, e lo crea mas espacio pa bo haci e cosnan cu di berdad bo kier haci.
5. Limita distraccion
Tuma un momento pa analisa con bo ta pasa bo siman y si tin distraccionan presente (p.e. Facebook). Distraccion por ta necesario tin ora, por ehempel pasando tempo ta chat cu amigo/a den Whatsapp group chat por ta pret. Pero tin momento cu nos mester pone distraccion un banda pa asina haci locual ta importante y cu lo yuda bo logra bo metanan. Identifica e elementonan cu ta distrai bo y purba di baha man pa esaki.
6. Come saludabel
Comiendo malo por hacie dificil pa bo curpa adapta na stress. Comiendo un variacion di cuminda gezond por duna bo e ‘fuel’ cu bo mester pa e dia. Purba di incorpora mas fruta, berdura y proteina den bo dieta. Corda tambe di bebe hopi awa, e ta un elemento cu por yuda bo cu e energia cu bo mester. Tambe awa ta sumamente importante pa e funcionamento di bo curpa. Aunke por ta dificil, evita junk food y cuminda procesa.
7. Sea agradecido
Un di e maneranan mas facil pa elimina stress ta pa ta agradecido di tur e oportunidadnan y experiencianan den bo bida. Na final di caba dia, hacie un habito pa reflexiona riba locual bo tin pa ta agradecido pe. Por ta bo por purba di puntra bo mes ‘Kico ta e miho cos cu a paso cu mi awe?’. E ta un pregunta cu na fin di dia, cu bo ta comiendo na mesa cu bo pareha o famia, bo por puntranan. Y asina comparti e mensahe cu aunke tin dia cu ta trece cosnan dificil, e ta importante pa mira e cosnan cu ta bon tambe.
Esakinan tawata e 7 puntonan pa reduci stress. Stress ta parti di bida, pero e no mester domina nos bida.


text:
EVALUASHON TA KONKLUI KU MOVEMENTU PAS TIN BASE LEGITIMO PA SIGUI
EVALUASHON TA KONKLUI KU MOVEMENTU PAS TIN BASE LEGITIMO PA SIGUI
Dia 26 di november ultimo e Komishon di Evaluashon, instalá pa direktiva di Movementu PAS, a konkluí su tarea di evaluá resultatdo di elekshon i e kampaña polítiko di Movementu PAS.
E komishon bou di direkshon di sr. Ingeniero Edil Poulina a hasi un evaluashon amplio, kaminda puntonan importante manera strategia di kampaña, merkadeo, kandidatonan, i aktornan eksterno a keda analisá. Tambe e komishon a aserka ekspertonan riba tereno di polítika aki na Kòrsou pa por a kumpli ku nan tarea.
E komishon a entrega su relato final. Direktiva di PAS a tuma nota di e resultado i a tene un reunion ku e komishon pa interkambiá riba diferente punto.
For di e relato final a konfirmá ku Movementu Patriótiko Adelanto Sosial (PAS) ta un organisashon polítiko hóben pero ku hopi potensial pa den politika por duna un kontribushon real na adelanto i bienestar di Puelo di Korsou. E organisashon tin miembronan ku hopi eksperensia polítiko i ku por sirbi nos pais den kualkier funshon. Esaki a resaltá tambe klaramente den e programa di akshon ku a keda presentá den kampaña.
For di analisis di resultado di elekshon tambe por konkluí ku Movementu PAS tin un base grandi i legítimo den nos komunidat. E kantidat di voto risibí, mirando e sirkumstanshanan eksterno di hopi partido, atakenan konstante bou faha i kambio di fecha di elekshon, den esaki ta papia pa su mes
Ta p’esei Movementu PAS lo sigui, konforme su ideologia sosial-demokrata pa sali na interes di nos pueblo i vigilá ku esnan den gobernashon di nos pais di berdat ta pone Korsou i nos pueblo na prome luga.
Movementu PAS ta di opinion ku drecha i trese adelanto den situashon sosial na Korsou i traha riba patriotismo di kada siudadano pa asina kada unu di nos por ta mas komprometé pa traha na bienestar di Korsou mester ta prioridat number unu di nos gobernashon.
Direktiva di Movementu PAS konsiente di esaki, ya kaba a traha riba un Plan di Trabou ku ta indiká e maneho i direkshon firme ku Movementu PAS lo bai hiba durante e añanan benidero. E Plan di Trabou lo keda diskutí ku miembresia den e organonan statutario i finalmente durante nos promé Kongreso Statutario den luna di mart próksimo.
Finalmente Lider politiko, Direktiva i miembronan di Movementu PAS kier a desea Pueblo di Korsou un felis Pasku i un prospero aña nobo. Ku pas i prosperidat reina den kada kas na Korsou i ku 2017 trese bienestar, siguridat i adelanto pa kada Yu di Korsou.
Atentamente,
Dwigno Puriel Vanessa Eliza
Presidente Sekretario General


text:
Beneficio di Scol Arubano Multilingual
E aña aki Minister di Enseñansa a anuncia cu lo bin un cambio den enseñansa na Aruba, e cambio aki ta encera e implementacion di Scol Multilingual den tur scol preparatorio y basico na Aruba.
Introduccion di Scol Arubano Multilingual den enseñansa
E aña aki Minister di Enseñansa, dr. Armando Lampe a anuncia cu Aruba lo conoce un cambio den enseñansa; ta trata di implementacion di Scol Multilingual den tur scol preparatorio y basico na Aruba.
Concept Vakantierooster 2019-2020
Departamento di Enseñansa Aruba (DEA) ta e instancia responsabel pa traha e concept vakantierooster y stipula e ATV-dagen pa “Onderwijspersoneel”.
Arubahuis y partners cu campaña pa Studiante
Den Haag – Dia 17 di mei Gabinete di minister Plenipotenciario na Hulanda (Arubahuis) hunto cu ATA Europe, Phryme Magazine y Stichting Kompas for Students a lansa un campaña special pa studiantenan di Aruba na Hulanda.
Studiantenan di IPA ta presenta proyecto di finalisacion di estudio
Instituto Pedagogico Arubano (IPA) ta invita henter e comunidad di Aruba pa asisti dialuna awo, dia 21 di mei 2018, na e presentacion di e proyectonan di finalisacion di estudio di e studiantenan di aña cuater.
Feria di Papiamento
Diescinco aña pasa, riba dia 21 di mei 2003, gobierno di Aruba a acepta e decreto di ley cu a haci Papiamento y Hulandes e idiomanan oficial di Aruba. P’esey aña 2018 a bira Aña di Papiamento.
Celebracion pa 15 aña di oficialisacion di Papiamento
Diasabra, dia 19 di mei, pueblo di Aruba por topa na Plaza Padu y bisindario, pa celebra e echo cu 15 aña pasa Papiamento a bira idioma oficial.
Examen 2018
E temporada di examen a cuminsa dia 8 di mei. Segun cifranan di Departamento di Enseñansa Aruba (DEA) e aña aki al rededor di 2302 candidato ta participando na examen riba nivel di MAVO, HAVO, VWO, EPI y EPB.
Studiantenan di IPA cu exposicion di proyecto social
Den cuadro di finalisacion di e estudio pa bira maestro di scol e studiantenan di Instituto Pedagogico Arubano (IPA) di ultimo aña mester haci un investigacion y un proyecto social.
De Hoge Raad van binnen en buiten
De Universiteit van Aruba nodigt U uit voor de lezing: De Hoge Raad van binnen en buiten.


text:
RECORDATORIO: Subsidio di Salario – December 2020
Tur dunado di trabou cu por aplica pa subsidio di salario pa luna di december tin te cu diahuebs awor, 17 di december, 2020 na fin di dia (11:59 PM) pa haci esaki.
Un dunado di trabou cu ta aplica pa subsidio di salario pa luna di december mester a cumpli cu e pago di tur prima y seguro social pa lunanan di mei te cu november. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di un dunado di trabou pa paga e primanan aki.
Tambe tur dunado di trabou mester percura pa den nan MiSVb tin e salarionan real di nan trahadonan registra. SVb ta controla esaki y si e dunado di trabou no tin e salario real registra e por afecta e pago di subsidio di salario.
TENE NA CUENTA CU E TA E RESPONSABILIDAD DI E DUNADO DI TRABOU PA CONTROLA E INFORMACION DI APLICACION Y NO DI E TRAHADO. EN CASO CU DUNADO DI TRABOU ENTREGA UN PETICION CU NO TA CORECTO Y/OF CU FALTA INFORMACION ESAKI TA CONDUCI NA RECHASO DI E PETICION PA SUBSIDIO DI SALARIO. VERIFICA TUR DOCUMENTO Y FORMULARIO PROME CU ENTREGA!
Si bo tin pregunta, tuma contacto cu nos service center digital na loonsubsidie@svbaruba.org.
Lesa mas akinan: https://www.svbaruba.org/subsidio-di-salario/.


text:
Kralendijk – E aerolíneanan merikano Delta i American Airlines ta bai oumentá nan frekuensia di buelo pa Boneiru durante e temporada di wenter.
Despues di un periodo largu sin hopi aktividat turístiko, e dos aerolíneanan merikano, Delta i American Airlines riba 5 di yüni 2021 a reanudá nan operashon di buelo pa Boneiru. E dos aerolíneanan ta bulando dos biaha pa siman riba djárason i djasabra pa nos isla. Resientemente a anunsiá ku Delta ta bai oumentá nan buelonan pa Boneiru i for di 18 di desèmber 2021 pa 2 di yanüari 2022 Delta tin buelo diario pa Boneiru for di Atlanta, Georgia.
American Airlines tambe a partisipá nan oumento di buelo for di Miami, Florida pa Boneiru. Pa motibu di e demanda haltu ku tin American Airlines ta oumentá su buelonan pa 3 biaha pa siman añadiendo un buelo èkstra riba djaluna. Aktualmente riba djasabra American Airlines ta usa e tipo di avion Airbus A319 pero den luna di òktober nan ta kambia esaki pa un Boeing 737. Esaki ta bai kontribuí ku 44 stul mas ku por bende. Finalmente American Ailrines lo oumentá su buelonan durante e periodo di fin di aña tambe pa buelonan diario kuminsando 16 di desèmber 2020 pa 3 di yanüari 2022.
“Oumento di e buelonan ta parti di e “Tourism Recovery Plan”. Nos a hasi hopi esfuerso pa por rekuperá e merkado merikano mirando ku esaki ta unu hopi importante pa e sektor turístiko di Boneiru. E merkado aki ta unu ku ta gasta mas ku averahe riba nos isla i nos ta mira potensial pa e merkado aki sigui desaroyá pa por sigui benifisiá for di dje”, segun diputado di turismo Hennyson Thielman.
Por pronostiká e periodo benidero komo unu drùk, kaminda komersiante nan den e sektor di turismo por bai spera moveshonnan ekonómiko positivo riba nos isla. Esaki ta resultado di e invershonnan ku a hasi den tim di merkadeo na Merka pa eksponé i posishoná nos isla mihó i tambe di e kolaborashon entre Tourism Corporation Bonaire, Bonaire International Airport i gobièrnu di Boneiru. E logro aki ta forma parti di “Tourism Recovery Plan” i ta konfirmá e rekuperashon rápido di e industria.


text:
KRALENDIJK— Awe mainta bombero nan tabata tin 2 melding tras di otro. Despues ku nan tabata tin tur kos bou di kòntròl na e prome melding na Kaya Alkmaar, nan a keda dirigí pa hòspital. Aki nan e bomberonan a drenta via di Spoed Eisende Hulp i sigui bai patras, mirando ku tabata tin un lokal ku tabata saka huma. Mesora bombero nan a aktivá i pasa bai pa wak e situashon. No tabata nada partikular pero bombero nan a hasi nan trabou debidamente, i por a tuma nota di e bon komunikashon entre bombero nan na sitio pa asina domina e situashon.
FUENTE: LIVE 99 FM


text:
KRALENDIJK – Djamars atardi tabatin apertura ofisial di ‘Buitenschoolse opvang’ (BSO) De Oceaan. Ta trata di un sitio kaminda muchanan entre 4 pa 12 aña por bishitá despues di skol. Timoteo Silberie kende ta presidente di Fundashon Akohida Profeshonal pa Mucha, a splika e atardi tokante loke un mayor por spera di “BSO De Oceaan”.
“Último 5 aña tras di lomba, e mucha entre 0 pa 4 aña tabata keda na skol. Awor tin un sitio pafó di skol pa e mucha por bishita. Tur mucha entre 4 pa 12 aña por inskribí pa nan forma parti di esaki. No ta importá religion òf nashonalidat. No ta husga niun mucha. E mester ta simplemente inskribí na Boneiru. Loke tin pa ofresé ta diferente forma pa e mucha distraí i tin aktividat ku ta tuma lugá na otro sitio, den kolaborashon ku BSO, ku e mucha por bai. Entre otro práktika di futbòl òf landamentu i mas. Pa loke ta trata e parti paden di e edifisio, na entrada tin tur informashon kiko por spera na BSO. Mas paden tin diferente kompartimentu, kada un ku algu diferente pa e mucha praktiká. Entre otro sala pa presentashon i duna show, área pa pintamentu, kaminda pa wak televishon i mas. Mayor por pasa serka su yu parti mèrdia, i huntu nan por sinta kome kombersá i despues e mama ta sigui pa trabou. BSO por perkurá pa e mucha sali for di skol i yega na e sitio, sinembargo ta mas apropiá pa e mayor mes perkurá pa e yu ta na BSO. 66 mucha por inskribí pa bishita BSO. Pa mas informashon por pasa na Kaya Boulevard Gob.N. Debrot #64. Kombinashon di potrèt ta ilustrá e lugá i momentu ku a kòrta sinta i anunsiá BSO habrí.


text:
KOMUNIKADO DI KUERPO POLISIAL KÒRSOU Dos detenshon pa violashon di Lei di Arma di Kandela
KOMUNIKADO DI KUERPO POLISIAL KÒRSOU
221 / 2017
24 yüni 2017
Dos detenshon pa violashon di Lei di Arma di Kandela
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 24 di yüni 2017, alrededor di 18.16 or, Sentral di Polis a risibí notifikashon ku na Kaya Mochila durante di un problema entre dos bisiña, un di nan a saka arma di kandela pe otro.
E tim de Mantenshon di Órden Públiko Otrabanda a dirigí nan mes pa e adrès ariba menshoná.
Despues di un investigashon na e sitio e Tim ku outorisashon di e doño/ habitante di e kas (kaminda e sospechoso ku a saka arma di kandela ta biba) a tene un entrada hudisial riba violashon di lei di arma di kandela.
Durante di e entrada Hudisial den e kas na Kaya Mochila e tim a haña i konfiská:
1 pistol kaliber 38 i sinku bala skèrpi;
Un rifel;
Un blòki mariwana i tres saku di mariwana;
Un saku chikitu di kokaina;
I otro atributonan i artefakto ku ta uza pa prosesá droga.
En konekshon ku esaki e tim a detené e sospechonan (maskulino)hòmbernan:
R.I.K. di 70 aña di edat;
E.D.K. di 36 aña di edat.
Ámbos nasé na Kòrsou.
A presentá ámbos sospechoso dilanti un fiskal ouksiliar i despues di interogashon e sospechoso R.I.K. e rekobrá su libertat miéntras ku a ordená enkarselamentu di e sospechoso E.D.K. pendiente mas investigashon.
Athunto potrèt


text:
Edgar gachi leito :
Pa e motibu aki PDVSA a bisa ku e no tin plaka pa invertí den e refineria. PDVSA su interes di te ainda ta ópera e refineria pasombra e tin kaminda pa destilá 300 mil bari di petrolio i saka produktonan ku e ta gana plaka for di dje , i e no ta ril ni tril pa loke ta e polushon di aire,laman i tera na Kòrsou. E ta duna donashon den tur kos pa e pueblo na sierto momentu no hanja rabia riba PDVSA pasombra e a akomodá henter prensa i polítiko nan na Kòrsou.
Pa kolmo nos gobièrnu no tin ku nes kuantu hende ta sufri i muri di e polushon, ni kuantu no por drumi anochi di e holo stinki i boroto di e refineria i tur dia tin reklamo riba e refineria.
Tim Multi disiplinario ta biaha rònt mundu pa buska un interesado pa e refineria ku ta difisil pa haña a ménos ku regalá nan e refineria di pueblo ku na final ta keda un blòki na pia di e pueblo aki. E 10 pir nan ku tin den schottegat mester wòrdu usa awor despues di 100 anja pa e pueblo i no pa otro kompania nan yena nan saku laga e pueblo ku wiriwiri.
Rapòrtnan di tres aña pasa ta papia di balor di e refineria di 600 mil dòler, i Cot 400 mil dòler. Ta hopi difísil pa traga ku e refineria su preis a subi den e tres aña nan ku a pasa na 2.4 mion doler ku ta 4 biaha mas tantu ku e tabata. Ta kiko a kambia na e refineria.
E konklushon ku ora bai kima gas e molèster di e refineria ta ménos,ta bèrdat, pero no ta un garantia ku e molèster di humamentu, di skorsten, di fakkel nan, i di kimamentu h2s na fakkel nan ta bira ménos ku ta kontribuí en grandi na e molèster nan den e bario nan pabou di e refineria. Tin un falta di disiplina operashonal ku ta kousa grandi e e parti di molèster, sin menshoná ainda e polushon di awa i di tera.
Na mi konsepto no tin ku warda riba gas pa bai kima gas, for di awor aki e mayoria di fornunan por kima gas, ta kiko ta warda riba dje ku tin asina sigur ku e polushon ta bai bira ménos.
Awor ku PDVSA despues di 30 a kaba di chupa tur sanger di e pueblo aki, tim multi disiplinario ta papia di business esun ku ofresé mehor negoshi lo ta esun ku lo dil kuné.
E kuestion ku ta na e refineria aki so e empleado nan tékniko so por traha ta for di moda pasombra hende ta bai traha ront mundu kaminda e por hanja un bon salario. Ku otro palabra Gobièrnu no por sakrifiká salu di míles di hende, i tambe un area ekonómiko kaminda muchu mas hende por hañá trabou den un ambiente limpi pa nan i nan familiar nan.
Na e momentu aki e pueblo aki ta na un krusada pa tuma e desishon mas apropiá pa e Pais Kòrsou aki di moda ku Yu’i i Yunan por mira patras des di un otro 30 ku tabata un bon desishon i no un desishon ku durante e 30 aña ku a pasa ta sufri so e pueblo aki a keda sufri pasombra 30 aña pasa no tabatin otro alternativa. Pueblo lanta Ariba i Sta op pa bo futuro derechonan. SIN MIEDU.
TEL. 5231930, 5-10-2015, GACHITU ONLINE GOLLLLLLLL, APP: 5223335.
E motibu nan kardinal tabata ku for di 1985 ku PDVSA a bin run e Refineria tur e 7 gabinete nan di turno a sera nan wowo pa polushon i a opta pa tur e poblashon pabou di e refineria keda sufri. E motibu ta ku PDVSA a bisa ku e nota hasi nada na e polushon.
Na aña 1994 ku a negoshá e kontratá di 20 aña PDVSA a primintí ku e lo hasi algu na e polushon biniendo ku IRUP ku a resultá den un frakaso pasombra sierto parti a wòrdu ehekutá i sierto parti no. Den final di 1994 Gobièrnu Sentral a duna PDVSA 5 aña mas di kontrakt sin haña nada en kontra. Pdvsa ku a haña aliado den gobièrnu di Frente, Man, Ps, I MFK a fortifiká su posishon aki na Kòrsou kuminsando duna donashon, bisti trahadó nan FLANEL kòrá, ku sosten di sindikato PWFC poniendo preshon riba gobièrnu menasa ku wèlga ku a pone ku e departamentu di medio ambiente te ainda no ta funshoná.
Despues di hopi esfuerso gruponan di preshon a haña wes asina leu pa laga Refineria paga but ora tin hopi molèster di polushon, Sr. Schotte i Sra Constansia a hunga un wega i bai korte despues ku e desishon a wòrdu anulá ku Refineria Isla (PDVSA0 a haña mas forsa den nos komunidat ku den e 30 aña aki 540 hende a muri promé ku nan ora den e área pabou di e refineria.
Un di e motibunan prinsipal ku e polushon a empeorá ta pasombra Refineria isla (PDVSA) a kita e kontròl di 24 ora ku tabatin riba e tereno ku tantu humamentu, Fakkelmentu, drainmentu den kanal i slordigheid di e operashon di e planta nan públiko pabou di e Refineria a nota un bes ku e polushon a subi pa basta tempu.
Refineria Isla PDVSA ke proba despues di 25 aña ku e mes a bisa ku e no ta hasi nada na e polushon ku e polushon a baha, pasombra RDK a traha BOO ku ta traha solamente pa e refineria ta den uso ku e polushon no ta di Refineria Isla pero di BOO. Ta bèrdat ku BOO ta kontribuí na polushon, pero E Chimenea di BOO ta 200 meter e huma ei ta bai kai den BLauw, Boca i Jandoret i si bientu bira den Julianadorp. E argumentu ku ta Aqualectra tambe ta polushona i Asphaltmeer no ta laga duda , pero e mayoria chiminea di 100 meter di e rafinaderia ku ta por lo ménos 70 ta nan den nan mayoria ta kontribuí pa e polushon den Marchena, Wwishi, i Veeris.
E instrumenti ku ta pone na santana na valentijn tin un propósito pa midi polushon di AQaulectra , i Asphaltmeer, pero e instrumènt aki no ta sirbi kaminda e ta pa indiká polushon den Marchena, Wishi of Veeris. Ku otro palabra E no por midi polushon den wishi ni machena. Esun na Cas chikitu ta bon pero falta instrumènt pa midi den Veeris, Mina scharbai, Jandoret, Blou i hanchi Kool.
Mi tin ku remarka ku despues di 100 di refinashon nos Pais su Aire ta kontaminá, Schottegat ta kontaminá, Schottegat Zuid pariba di Habaai ta kompletamente kontaminá, Valentijn ta kompletamente kontaminá, no tin kaminda riba e tereno mas pa dera sushi kontaminá, Awa di Schottegat ta kompletamente kontaminá, dor di stroming kada 12 ora kasi tur beach te banda abou ta kontaminá. Asina mi por sigui.
E punto kardinal pa públiko sa ta ku tin instansianan ku tin dispensashon di Banko Sentral pa fia sèn i nan mester mester kumpli ku tur rekisitunan di belasting i tin e grupo hopi mas grandi ku ta fia sèn parotin ku no ta kumpli ku e rekisitonan ariba menshoná. Den pasado Banko Sentral a purba di regla e merkado pretu aki dor di permití kompania nan serio pa fia plaka na públiko. E kompania serio nan aki meter a kumpli ku sierto kos nan manera check promé ku e persona por karga e fiansa manera banko Sentral a stipulá i purba pa e kliente no hinka su kurpa den problema. i wak nan situashon individual. E kliente nan ku ta bini na e instansianan aki ta klientenan ku den nan mayoria no tin borg i ningun otro dekking. Ademas dor di e urgensia ku nan tin banko no por kumpli ku nan den e tempu sufisiente kòrtiku. Segun e kompanianan aki ku tin dispensashon di Banko Sentral pa fia plaka no tabata eksistí lo e kliente nan aki mester a fia plaka den bario serka figuranan oskuro ku no ta paga belasting, nan no ta empleá ningun hende i nan no ta kontribuí na e ekonomia. E kompania nan aki ku tin e dispensashon di Banko Sentral ta di opinion si nan haña sosten di Banko Sentral i di gobièrnu nan por sirbi e klientenan aki hopi mas mehor i hasi e negoshi un motor pa nos ekonomia manera e ta na India kaminda e mikro credit a yuda lanta e ekonomia. E kompanianan aki por sigui baha e interes mas dor di mihó kontròl ku blacklist pa e komportashon di pago tambe drecha. Mi ta kontentu ku e kompania nan aki ta mira e posibilidat pa hasi algu mehor pa e komunidat ku ta hasi uso di e servisio nan i ku nan ta di opinion ku por bini ku algu mas mehor pa sirbi e nan mas abou den nos komunidat na benefisio di nos tur ku ta biba riba e pida baranka aki. Mi ta spera ku Banko Sentral, Gobièrnu i e instansianan ku tin dispensashon pa fia sèn yegá na un otro sistema mas pronto posibel.
Di antemano danki pa lesa e informashon aki,
Edgar gachi Leito, tel 5231930 , fecha 5 ougùstùs. 2015. cc.
Banko Sentral, Minister Jardim.
Nos Pais Korsou ta pasando den un situashon ku tin tur hende preokupá pa e desaroyo ekonómiko ku tur dia ta duna un indikashon ku lo dura pa e ekonomia krese di tal manera ku e pueblo por lanta su kabes.
Pero bida ta sigui i tin kos nan ku mester sosodé manera tur aña ora skol kuminsá di nobo, hopi familiar ku tin yunan na skol mester saka un kapital pa prepará e mucha na skol.
Pa e motibu ariba menshon e petishon aki pa kobra e familiar ku tin ku rekurí na fiansa pa duna e familiar nan aki un alivio pa kobra nan den e dos luna nan nos dilanti solamente 20 porshento riba nan fiansa di tal manera ku ta koperá pa e dos luna nan ku ta nos dilanti.
E motibu di e petishon aki ta pasombra tin familiar ku a fia 700 florin aña pasa Ougùstùs pa kumpra kos nan di skol aña pasa i nan mester a paga 40% ku ta 230 florin pa luna, ku a paga kaba 2300 florin sin por paga e kapital di 700 florin.
Ku otro palabra nan a paga kasi 3 biaha e kapital ku ta algu ku tin preokupashon den pueblo ku por tin su konsekuensia nan.
Mi ta spera ku e negosiante nan lo koperá na bienestar di e muchanan i tambe pa e mayor nan ménos privilegiá.
Danki di anetemano.
Edgar gachi Leito, tel. 5231930 , 13-7-2015.
Durante e periodo di 2 febrüari- 8 febrüari 2015 un evaluashon di e Ministernan di Gobièrnu Korsou a tuma lugá riba Facebook, usando e modèl Surveymonkey.
Durante e periodo ariba menshoná 176 persona a partisipá na e enkuesta. E pregunta na e partisipante nan tabata: DUNA KADA MINISTER UN SIFRA DI 1-5 PA PRESTADHON DI SU KARTERANAN.
Detaye di e puntuashon tabata lo siguiente:
1.Malu, 2. Ménos malu, 3. Ta bon, 4. Basta bon, 5 Ta hopi Bon
E resultado tabata lo siguiente:
1. Earl Barborda PNP punto averahe di 3.02
2. Ettiene van der Horst Pais 2.94
3. Jose Jardim Indp 2.91
4. Nelson Navarro Pais 2.87
5. Stanley Palm Pais 2.31
6. Ruthmila Larmonie Ps 2.24
7. Ben Whiteman Ps 2.09
8. Irene Dick Ps 2.03
9. Ivar Asjes Ps 2.02
10. Marveline Wiels Ps 1.37
Un danki ta bai na tur facebook friends nan ku a hasi e enkuesta posibel na bienestar di komunidat en general. Mira detaye mas abou. Edgar Leito,tel.5231930 , 8 Febrüari 2015.


text: KRALENDIJK – Angel Bermudez, direktor di ‘ZVK’ su kontrakt di trabou a tèrminá entrante promé di novèmber 2020 i e ta bai for di e funshon. Curvin George ta remplasá e posishon, sinembargo e posishon ta bai kambia. Esaki ta loke Angel Bermudez a bisa. “E posishon komo direktor di ‘ZVK’ no ta bai eksistí mas, debí ku ‘ZVK’ ta bira ‘ZJCN’. Pues ‘ZVK’ ta bai huntu ku JGCN, ku ta e departamentu di ‘Jeugd en Gezin Caribish Nederland’ (JGCN). No ta un tarea fásil. Esaki ta rekerí hopi responsabilidat. Boneiru tin e tarea pa atendé ku islanan BES i Aruba, Kòrsou i Sint Maarten. Pues nos ta e ofisina sentral den e área di Karibe. E hendenan ku tabata bai Colombia pa tratamentu médiko, no ta bai aya debí na e pandemia di CoViD-19. Tin un kambio drástiko den e forma ku nos normalmente ta funshoná. Mi persona huntu ku Curvin George tin algun luna ta trahando riba e proseso di transishon. Banda di e proseso pa e posishon nobo di Curvin George, e mester atendé i struktura ‘ZJCN’, ku ta algu nobo. Si tur kos kana segun plan pa meimei di 2021, lo ehekutá e departamentunan menshoná. Diferente proseso ya ta andando pa hinka e departamentunan den otro. Tin indikashon pa medio di 2021, tin un bakuna pa e CoViD-19 i si esei ta e kaso, ta repartié na mes momentu pa Hulanda i islanan den Karibe Hulandes. Ta bai krea un krísis tim pa komuniká ku Hulanda ku regularidat relashoná ku e pandemia di CoViD-19”, Angel Bermudez a bisa.


text:
Entregá bo tep na FTAC
Bo sa di un empresa ku no ta tene su mes na e reglanan nobo di kompetensia? Por ehèmpel, bo kompetidornan ta traha palabrashonnan pa fiha preis òf bo ta haña e preisnan di sierto produkto òf servisio ta notablemente haltu?
E ora ei bo mester notifiká FTAC! Bo tep por yuda nos detektá un violashon. Via di e formulario ku ta sigui (mas abou) por duna nos tep di forma informal.
Bo ta desea entregá di un keho formal basa riba artíkulo 6.1 di Ordenansa Nashonal enkuanto Kompetensia? Anto, bo mester hasi uso di e formulario di keho akí.


text:
Papiamento na Aruba
Papiamento na Aruba ta trata e desaroyo na Aruba di Papiamento, cual idioma a origina como idioma crioyo na e islanan ABC.
Origen di Papiamento[editá | editá fuente]
No tin prueba concreto pa por bisa cu siguridad con e idioma a nace y na unda esaki a sosode. Pero for di e parti di historia di e colonizacion Spaño, tin informacion cu e hiba e indjannan di e islanan aki tur hunto pa Hispaniola na inicio di siglo 16 y aya nan a sinja compronde y papia e idioma spaño di e temponan ey, cu no tawata e castellano conoci awe como e idioma spaño. Ojeda (‘El caballero de la Virgen’) cu a yega e region aki y e islanan ABC na 1499 riba e di prome asina yama 'Viahes menores o Andaluces' di exploracion cu a sali for di Spaña. El a casa cu yiu di un Cacique di e region aki y a ser nombra Gobernador di un parti di e region cu el e descubri. Despues di no a logra stablece su mes como gobernador el a bolbe e isla Hispaniola unda el a muri sin por a finaliza e colonizacion cu el a inicia aki den nos region, cu a bolbe ser intenta e biaha aki for di e islanan ABC, pa medio di un Real Cedula decreta November 1525, den cual e Reynan Catolico di Spaña a duna e spanjo procediente di Hispaniola Juan Martinez de Ampies, e derecho pa repobla e tres islanan Oruba, Isla de los Gigantes y Buon Aire. Stuyvesant nombra klerk pa e compania hulandes WIC prome na Brazil y despues na Curacao ta bira Director di e tres islanan ABC y Nieuw Amsterdam (New York) den un nota di maart 1643 encontra den e documentonan di "Curacao Papers" ta menciona entre otro e Indiannan treci for di Aruba y Bonaire pa e isla di Corsou cu a aumenta nan cantidad pa mitar. Como Gobernador di Nieuw Amsterdam y “Curaçao”, el a manda 130 soldad Brazilenjo/’Hulandes’ y setenta civil pa Nieuw Amsterdam. Mientras cu como director general di Nieuw Nederland y e islanan ABC el a manda algun indjannan prisonero como esclavo pa e islanan aki. Tin e informacion tambe cu pa a comunica cu e indjannan despues bou di e colonizacion hulandes, tawatin mester di padernan di habla spanjo. Tin texto cu ta duna indicacion cu Papiamento mester tabata existi ya caba for di mucho prome cu cuminsamento di siglo 18 na Corsou y for di final di e siglo ey na Aruba. E texto mas bieu cu nos tin na Papiamento ta un carta di aña 1775 di un Hudiu na Corsou, cu lo por a bin aki for di tempo di Stuyvesant cu Hulanda a perde su colonianan na Brazil.
Na Aruba e documento mas bieu na Papiamento ta data for di aña 1803. Esaki tabata un declaracion legal cu 26 Indjan a firma pa sostene Commandeur Pieter Specht den un procedura den corte. Esaki kiermen cu Papiamento ta existi 250 pa 300 aña caba sigur. Sinembargo, mayoria di e autornan cu a skirbi tocante origen di Papiamento ta pensa cu Papiamento, of por lo menos e base di Papiamento, ta mas bieu ainda, ya for di e prome repoblacion na 1525 bou di Juan de Ampies y Bejarano, of ya for di tempo cu Ojeda a yega e region aki y casa akinan y Bartolome de las Casas a inicia un proyecto (utopico?) pa a forma un pueblo di famianan cunukeronan spanjo y indjan.
Tin diferente teoria tocante origen di Papiamento. Maske cu e diferente autornan cu a skirbi tocante origen di Papiamento tin nan propio variante di un of otro teoria, en general por dividi nan den dos grupo.
Un grupo di autor ta defende e teoria cu Papiamento, mescos cu mayoria di e otro idiomanan crioyo, a nace di un solo proto-crioyo Afro-Portugues cu tabata existi na costa west di Africa (e teoria monogenetico). E otro grupo, cu ta sostene e teoria poligenetico, ta contradeci esaki y ta bisa cu Papiamento a nace for di e necesidad di comunicacion entre e Spañonan y e Indjannan, despues cu e Spañonan a colonisa e islanan ABC rond di aña 1500. Entre e autornan cu ta defende e teoria Afro-Portugues tin Han van Wijk, Rodolfo Lenz y Frank Martinus, cu a promove na 1997 riba e topico aki. Segun e teoria aki na costa west di Africa un lenga Afro-Portugues a desaroya, cu a keda funciona como idioma di contacto entre Europa y Africa pa negoshi di esclabo te den siglo 17. Ta for di e mesun costa west di Africa aki tabata transporta esclavo pa diferente parti di Caribe. A base di adopcion di palabra di e diferente idiomanan Europeo cu tabata domina den region di Caribe, e idioma di contacto aki a sigui desaroya te cu el a resulta den diferente idioma crioyo, manera esun di Jamaica a base di palabra Ingles, esun di Haiti a base di palabra Frances, etc. Pa Papiamento e teoria aki ta implica cu Papiamento a nace di un lenga Afro-Portugues cu despues a sigui desaroya a base di palabra Spaño/Portugues.
En cambio, segun e otro grupo di autor, di cual por menciona entre otro Antoine Maduro, Jose Pedro Rona y Jossy Mansur, Papiamento lo a desaroya for di un principio for di Spaño y lenga Indjan. Maduro, papiamentista Antiano, ta señala cu no necesariamente tur palabra cu ta parce Portugues tin un origen Portugues. E ta bisa cu por atribui hopi palabra na un di e dialectonan Spaño di siglo 16 cu tin un parecido na Portugues (manera p.e. Gallego). Segun Maduro, e poco palabranan cu sin duda tin un origen Portugues por ta procedente di e Hudiunan di habla Portugues cu a bay biba na Corsou den siglo 17 y na Aruba den siglo 18.
Papiamento y religion[editá | editá fuente]
Mayoria di e Indjannan na Aruba tabata catolico den e tempo ey. Desde siglo 17 tabatin bishita regular di pastoor Spaño cu tabata bin for di Coro pa predica na Aruba. Despues tabatin pastoor Hulandes ta bin for di Corsou tambe. E prome dos misanan na Aruba tabata kapel di Alto Vista construi na 1750 y misa Santa Ana na Noord na aña 1777. Asina mes, e buki mas bieu na Aruba imprimi na Papiamento ta un buki pa protestant, skirbi pa dominee Kuiperi. Como cu na Aruba no tabatin imprenta, el a laga druk esaki na Corsou na aña 1862. Ta conoci cu ya caba na 1847 tabatin un predicashi na Papiamento skirbi na man pa e docente di religion protestant na Aruba, Abraham van Dragt.
Publicacion na Papiamento[editá | editá fuente]
Na Corsou, cu tabatin un poblacion mas grandi cu Aruba y Bonaire, tabatin varios publicacion ta tuma luga den e tempo ey. Pastoor Nieuwindt a publica e prome buki na Papiamento na aña 1825. Tabata trata di un buki di catisashi. Como cu mision catolico a encarga su mes cu enseñansa pa esclabo, tabatin drukmento di material pa scol tambe na Papiamento. Asina pastoor Putman a lanta su propio imprenta y a publica su propio material pa scol. Na 1874, obispo van Ewijk a publica e prome buki di gramatica na Papiamento, sigui pa un diccionario Hulandes-Papiamento-Spaño su siguiente aña.
Corant na Papiamento[editá | editá fuente]
Tabatin publicacion di varios corant tambe na Corsou. E prome corant na Papiamento tabata Civilisado y a sali publica di 1871 pa 1875. Amigoe, cu a lanta na 1884, tabata sali originalmente na Hulandes y Papiamento. Banda di esey tabatin e corantnan na Papiamento La Union (1889-1897 y rebiba na 1922) y La Cruz (1900 – 1970).
Enseñansa na Papiamento[editá | editá fuente]
Na mayoria di e scolnan catolico na Corsou, enseñansa tabata na Papiamento. E scolnan di gobierno tabata na Hulandes. Rond di aña 1900 a bin ripara na Corsou cu enseñansa, specialmente na Hulandes, no tawata exitoso. Tabatin hopi discusion tocante e uzo di idioma di instruccion na scol. Varios maestro, pastor, y tambe parlamentario Hulandes, tabata propaga Papiamento como idioma di instruccion. Tabatin varios proposicion pa enseñansa bilingual tambe. E proposicion di Hamelberg na aña 1897, tabata pa duna enseñansa na Papiamento prome, y duna les di Hulandes via Papiamento den e dos klasnan mas halto. E tabata di opinion cu e muchanan mester siña lesa y skirbi bon den nan propio idioma, prome cu nan por siña un idioma straño.
Despues di varios aña di discusion, e ordenansa di 1935 a drenta na vigor. Pa e scolnan na e islanan ABC bin na remarke pa subsidio di gobierno, nan mester a cuminsa uza Hulandes como unico idioma di instruccion. Esaki a pone cu enseñansa na Papiamento tambe a yega na su final e tempo ey.
Siglo 21[editá | editá fuente]
Awendia, e situacion ta un tiki diferente. Tin varios corant y buki na Papiamento cu ta sali na Aruba tambe. Papiamento a bira idioma oficial desde 22 di mei 2003, y e ta wordo duna den varios tipo di enseñansa. Internacionalmente tin varios linguista cu ta investiga Papiamento como idioma. A pesar di tur e desaroyonan positivo aki, ta na su luga pa awor, despues di 300 aña, para keto un rato y evalua si nos ta satisfecho cu e rumbo cu Papiamento ta bayendo na Aruba.
Link externo[editá | editá fuente]
Gramatica, ortografia y vocabulario


text:
WILLEMSTAD – Diabierne Korte di Hustisia Komun di nos pais a konfirmá e veredikto penal kontra e èks bankero i èks direktor di Girobank, kende a mèldu kaba na prizon pa kuminsa sinta su kastigi di 4 aña.
E kastigu ta pa estafa, falsifikashon di dokumento i labamentu di plaka.
Ademas e tribunal a konfirmá e desishon ku e mester paga mas ku 19 mion florin ku el a bisa e no sa unda e plaka ta of sinta mas kastigu.
Pa regla e mester paga Gobiernu e plaka aki i si e no por, e tin ku sinta 3 aña adishonal.
E delitonan ku Garcia a kometé a tuma lugar entre 2010 te ku 2016 tempu ku ademas di tabata direktor di Girobank, e tabata alabes curator dje bankarota di Banco Maracaibo.
Den tal kapasidat el a abusa dje konfiansa ku ta pone den un kurator pa manehá plaka ku Corte a pone den su persona pa kuida e plaka i kobra loke tin riba kaya, pero el a pasa 11 mion dòler dje kuenta dje banko pa un kompania fantasma.
Na momento ku el a realisá ku su chanchuyo lo sali na kla, el a laga falsifiká diferente documento i presentá nan komo legitimo na Hues-Comisarkio na kende e meser a duna kuena i rason den e bankarota di Banco Maracaibo.
Di otro banda, Korte di Hustisia komun a tene na kuenta ku Garcia tin 81 aña i no ta bon salú, pero esei no ta nifiká ku e no por sinta kastigu.
Prokurador General a pidi 5 aña di prizon pe pero e tribunal a redusi esaki na 4 aña konsiderando e faktornan ku nos a menshoná.
Garcia i su abogado tin dos siman pa apelá e sentensia na Korte Supremo na Hulanda.


text:
Manera ya ta conoci, Organisacion Mundial di Salud ta recomenda pa personanan cu un sistema inmunologico comprometi of debil pa tuma un refuerso referiendo aki na un di tres dosis di e vacuna di Pfizer contra COVID-19 pa mantene nan anti-curpanan presente.
Despues di consulta cu entre otro RIVM di Hulanda y demas profecionalnan riba e materia, dentro di poco Aruba tambe lo bay cuminsa suministra e di tres dosis di vacuna di Pfizer na un grupo di pashent selecta. Na e momento aki Departamento di Salud Publico hunto cu organisacion di dokternan di cas y tambe specialistanan ta reuniendo pa por yega na e grupo cu ta bin na remarke pa e di tres vacuna cu ta entre 1.000 cu 1.500 pashent. E pashentnan cu ta bin na remarke manera ya a menciona ta personanan cu condicion di salud hopi fragil y mayoria ta bou tratamento di specialista of supervicion di dokter di cas. Atraves di dokter di cas of specialista e pashentnan aki lo ricibi un ‘verwijsbrief’ pa acudi na Departamento di Salud Publico (DVG) pa ricibi e di tres vacuna. Sin ‘verwijsbrief’ ningun persona lo no por ricibi e di tres vacuna.
Pashentnan cu ta bin na remarke pa ricibi e di tres vacuna di Pfizer ta pashentnan cu tin un of mas di e condicionan di salud aki bou menciona y alabes e pashent mester a ricibi su di dos vacuna di Pfizer mas cu 1 luna pasa. Esnan cu ta bin na remarke ta:
Pashent cu menos di 2 aña pasa a ricibi un transplante di beenmerg of stamcel
Patient cu a recibi tratamiento pa un malesa maligno hematologico e ultimo 2 añanan
Tur patient cu tabata tin chemo na 2021
Cierto patient cu problema cu rion cu tambe ta usa ‘biological’s. Nan ta bou tratamiento di specialista
Pashent cu ta dialisa
Es cu a ricibi un transplante di rion
Patient cu a wordo trata cu cierto remedi fuerte cu ta baha inmunidad, manera por ehempel Rituximab, Cyclofosfamide o CellCept.
Si bo persona ta reconoce cu bo ta cay den e grupo aki riba menciona, esey por nifica cu bo persona ta bin na remarke pa ricibi e di tres dosis di e vacuna di Pfizer. Den e proximo 3 lunanan, ora cu bo tin cita cu bo specialista, e lo bay manda bo na DVG pa busca e vacuna. Si bo no tin cita cu bo dokter of specialista den e proximo 3 lunanan, bo por yama e oficina di bo specialista pa consulta si bo persona ta cay bou di e grupo cu ta bin na remarke pa e di 3 vacuna y pa busca bo ‘verwijsbrief’.
Ta hopi importante pa infatisa cu sin ‘verwijsbrief’ di specialista personal di DVG no ta autorisa pa por duna ningun persona un di 3 vacuna y tambe pa ricibi e di tres vacuna e persona mester a ricibi su di dos vacuna di Pfizer mas cu un (1) luna pasa.


text:
ORANJESTAD, Aruba: MetaCorp su programa di MetaFit a clausura unda cu pa 7 siman largo nan a tene caminata na diferente caminda pa empleadonan. E programa a inicia dia 17 di Mei y e programa a bay bon. E empleadonan di MetaCorp semper ta cuminsa cu entusiasmo y poco, poco nan ta cuminsa mehora nan tempo den nan condicion fisico, MetaFit Commitee Javier Lampe a expresa. Despues di e MetaFit Walk & Run, MetaFit Committee a tene un evento di “Award Night”, unda cu a premia tur empleado cu a sobre sali durante e Caminatanan.
E aña aki e MetaFit Walk & Run ta e di 7 edicion, pero MetaCorp pa basta aña ta organisando actividadnan pe empleadonan cu ta deporte of actividadnan di movecion. Algun aña atras MetaCorp tabatin e programa di 6 kamp, pero awo nan ta haciendo e caminata di MetaFit. E participantenan a completa e 15 KM cu nan a pone como meta. Aunke cu awa a cay durante e evento final, e participantenan a core y cana y tabata satisfecho cu e resultadonan. E grupo di empleadonan semper ta participa den e evento, unda cu algun empleado ta busca pa drecha nan tempo mientras tin esnan cu ta haci un combinacion pa baha peso y na mes momento ta haci otro actividad fisico.
Despues di e eventonan participantenan tabata bay y no por a entrega e premionan. Esaki a haci no tabata facil pa entrega e premionan, pasobra hopi ta bay trempan. A organisa e “Award Night” unda cu a celebra hunto cu e empleadonan. Na e evento final MetaFit a saca e top 5 ganado den e canamento y coremento di 15 KM di e categorianan dama y cabayero. Tambe a duna medaya na e empleadonan cu a cana e 7 siman, unda cu a conta tur kilometrahe durante e caminatanan y asina a duna esnan cu a cana mas cu 75 KM a ricibi un medaya graba cu nan nomber y e cantidad di kilometer cu el a cana. Den e grupo aki tin 11 empleado y 3 bishitante cu a participa den tur 13 caminata, di cual a suma un total di 111 KM. E boluntarionan cu a yuda un biaha mas na e eventonan tambe a ricibi un medaya.
Empleadonan a gradici gerente general Eddie de Veer pa a sostene cu e evento ta bira posibel tur aña. E participantenan a disfruta di e evento y tabata desea pa nan por a sigui haci e caminata pa mas largo. E mensahe na e empleadonan ta pa siguiente aña pa nan pone un plan pa nan mes, un meta. Javier Lampe a curasha nan pa participa den e evento di canamento pero tambe pa participa den otro actividadnan manera bowling, bike ride. MetaFit a felicita tur ganado y participante. Diasabra 29 di Juli a tuma luga e prome actividad di bike ride cu lo tuma luga anualmente y lo ta parti di e programa di MetaFit.


text:
Den cuadro di combatimento di criminalidad
Mundo ta cambiando rapidamente. Aruba no ta un excepcion. Como pais moderno y creciente, nos tambe ta mira e cambionan aki y nos mester sigui cu e tempo. Nos hobennan awendia no por imagina nan mes biba den un comunidad sin telefon celular y tur e apps nan riba nan celular cu nan ta uza tur dia. Adultonan tambe ta birando mas y mas dependiente di tecnologia y riba su mes esey no ta nada malo. Mescos cu hopi cos den bida, tecnologia por wordo uza pa propositonan bon, pero tambe pa malo. Nos mester scoge pa nos mes cua forma di avance tecnologico nos kier tin como parti di nos sociedad, di nos cas y di nos bida personal.
Den husticia e escogencia aki no ta diferente. Nos tin bista riba desaroyonan moderno cu lo haci e trabou di husticia mas eficiente. Laga nos ban pensa riba un ehempel awe. Antes Cuerpo Policial tabatin un helicopter na su disposicion. Esaki tabata duna nos ciudadanonan un sentimento di siguridad ora e helicopter ta bula pasa riba nos. Pero e tabatin su limitacion tambe. E tabata un instrumento hopi costoso y e no por a keda den halto pa mucho ora pa dia.
Un ehempel di avance tecnologico den e area aki ta un drone. Un drone ta un aparato cu ta bula di un forma autonomo sin hende den dje y ta wordo controla pa un remote control. Un drone por bula pa un distancia bastante largo y e ta wordo bula pa un piloto riba tera. E drone ta wordo ekipa cu un of mas camara potente cu ta manda imagen bibo y directo pa esun cu ta bulando e drone den dia y anochi. E cantidad di ora cu e drone por keda den laira, e calidad di imagen cu e ta produci y e flexibilidad cu e ta duna pa multiple forma di uzo ta haci e drone un instrumento indispensabel den nos trabounan hudicial den e tempo moderno aki.
E drone aki por bula mas o menos 20 ora, siendo cu e helicopter por bula mas o menos 2 ora. E ta uza hopi menos combustibel, su cobertura ta mucho mas grandi, haciendo uzo di su camara por mira detaye riba tera cu por yuda Polis y otro instancianan haci nan trabou mas efectivo. E drone aki lo ta di gran aporte ora tin hopi hende riba pia manera Carnaval y otro eventonan, haciendo e posibel pa Polis por mira den forma instantaneo kico ta pasando y con pa yega cierto caminda di un forma safe y rapido, haciendo uzo di imagennan di un calidad halto di e drone.
E camara por reconoce number di auto y persona, haciendo un buskeda mas simpel y hopi mas rapido y tur esaki na fraccion di e prijs di un helicopter den casonan di atraco y otro delito grave unda cu cada seconde ta valioso pa gara esunnan responsabel.
Nos mester introduci avancenan tecnologico manera e drone den nos arsenal di medionan pa combati criminalidad, haciendo trabou di nos Polisnan mas simpel, mas eficiente y mas sigur, cu lo tin como resultado un Aruba mas sigur pa nos ciudadanonan.


text:
ORANJESTAD, 20 juni 2021. Segun resumen di awe 3 persona a recupera, a registra total 2 caso nobo di Covid-19, di cual 1 ta no-residente. E cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 341 test. 'Positivity rate' entre nos residentenan ta 6%.
Casonan activo pa awe ta 28, cantidad di fayecido relaciona cu Covid-19 ta 107.
Cantidad di personanan vacuna ta 66635 cuta representa un promedio di 67% di nos poblacio di 18 aña bay ariba.


text:
8 di aprel
8 di aprel ta e di 98 dia di aña (99 den un schrikkeljaar) riba e kalènder gregoriano. Ta resta 267 dia pa sera e aña.
A sosode[editá | editá fuente]
- 2005 - Entiero di Papa Juan Pablo II
- 2005 - Kòrsou ta tene e di dos referendum tokante e status konstitushonal di e isla.
- 2014 - Microsoft ta termina su sosten pa e sistema operashonal Windows XP
- 2020 - Na Wuhan, provinsia chines di Hubei, ta kita e medidanan di isolashon. E siudat ta konosi komo e luga di origen di e pandemia de COVID-19
A nase[editá | editá fuente]
A fayese[editá | editá fuente]
- 2013 - Margaret Thatcher (87), politiko britaniko, promé minister di Reino Uni (1979-1990)


text:
KRALENDIJK – Representante di Reino Gilbert Isabella ainda ta rei ta pakiko e mester a sali promé ku ora. Durante su vakashon na Hulanda riba 23 di ougùstùs el a tende ku minister demishonario Ronald Plasterk di relashonnan den Reino a disidí ku e por a bai, na mitar di su término di seis aña.
“Hasi e pregunta di konsenshi ei un bia mas na señor Plasterk, pakiko el a hasi esaki. Mi tin masha gana di sa su kontesta.”
Isabella sa ku den Tweede Kamer a papia tokante abreviashon di e término di e Representante di Reino, pero ainda no a adaptá e Lei Entidatnan Públiko Boneiru, Sint Eustatius i Saba (WOLBES): “Ora mi a drenta den funshon a bisa: ta nombra bo normalmente a base di e lei aktual.”
‘No tin kambio’
Na 2016 ainda gabinete a bisa ku por lo pronto lo no bini kambio institutional. “Esaki ta konta tambe pa e término di nombramentu di e Representante di Reino. A papia tokante esaki detayadamente den Tweede i Eerste Kamer. Esakinan no a bisa nada tokante esaki.”
Isabella ta bisa tambe ku nunka e no a haña un kombersashon tokante su funshonamentu ku Plasterk òf ku e sekretario general di e ministerio di Asuntunan Interior i Relashonnan den Reino. “Kòmplimènt si mi a haña”. Pero, Isabella ta atmití, ta minister ta disidí tokante nombramentu i retiru. “Aparentemente ta esaki e ker a hasi.”
Ta Tweede Kamer a rekordá Plasterk, na kende Isabella a referí djarason den su spich di despedida na Boneiru komo ‘e minister demishonario ei’, na e palabrashon di 2014 pa hasi e término di e Representante di Reino mas kòrtiku, i el a intervení. Den su spich Isabella tampoko no a keda sin menta ku gustosamente e lo ker a kompletá su término. Algu ku te aworakí niun Representante di Reino no a logra.
Papel di konsehero
Tokante e kontenido di e funshon Isabella ta bisa ku e tabatin falta di outorisashon. E Representante di Reino ta representá gobièrnu, ‘un puesto avansá di gabinete’, pero segun e, e mester defendé e interesnan di e islanan tambe na Den Haag. Esei ta trabahoso: “Bo tin solamente un papel di konsehero di e minister.”
“E Representante di Reino tin falta di outorisashon. Bo papel ta solamente di konsehero”
Si e funshon di Representante di Reino keda eksistí pa Boneiru, Sint Eustatius i Saba, algu ku Isabella ta simpatisadó di dje, mester fortifik’é: “Si bo mira ku kosnan no ta bai manera nan lo mester a bai (na e islanan red.), e lo mester por duna un instrukshon gubernamental. I mi ta un simpatisadó grandi di introdukshon di e deber di konseho pa ministerionan, pa asina no por bai propósito pa e islanan sin ku e Representante di Reino a duna su opinion.
For di Hulanda Isabella ta keda aktivo komo Representante di Reino te 31 di desèmber. Despues e direktor di Rijksdienst Caribisch Nederland (RCN), Jan Helmond, ta remplasá e funshon te ora nombra un susesor.


text:
Frederik no ta wak e ranking i tur pa e Gran Slam historia
Written by Admin on 8 February, 2019
“Pa mi, bon planificacion mi no tin un prioridat”, bisa Frederik diabierna den un konferensia di primi di Fineb. E twintigvoudig ganadó di e Gran Slam e ta awor seis na rincon mundial i ta wak e no ta paga e bataya ku e sirbi Ook Djokovic i Rafael Nada, e kantidat un i dos, nobo.
E aña pasa, a bai na e edat di 36 aña ta ainda e ta mas bieu un kantidat di tur e tempunan. Frederik a resientemente a anunsiá ku pa promé biaha di e 2015 kier partisipá na Rolanda Gros.
“E proyekto ta keda salú, por ta nan por bringa ku nan (Djokovic i Nada, id.) por bai i torneo di por gana”, bisa Frederik.
“Asina ku bo tin e session pa bo ta kompletamente inkurabel, e ora ei bo tin un problema. Ma inclui si mi rincon ta ainda mas pober, lo no ta mi ta. Mi tin un Gran Slam bestianan, miéntras ku mi a dieshete aña, el a lanta den rincon”, ku ta nifiká den e Habri Australia den aña 2017.
“Mi ta preferá e a dieshete aña ta kana den rincon mundial i gana un Gran Slam ku no ta e di tres buki di dia, sinembargo no grandi viktoria di e torneo.”


text:
Informashon tokante deklarashon di impuesto di ganashi
Informashon tokante deklarashon di impuesto di ganashi
Geplaatst op 10 October 2021 dor di Ministerio Finansa
WILLEMSTAD – Inspektor di Impuesto ta pidi atenshon pa lo siguiente. Den e anunsio di 20 mei 2021 e fecha pa entrega definitivo di e formulario di impuesto riba ganashi ta stipulá di ta 30 di sèptèmber 2021.
Den e dekreto di 3 di sèptèmber 2021 [1] a anunsiá ku pagadonan di impuesto ku ta deseá di posponé pa hasi un deklarashon di impuesto di ganashi 2020 definitivo a base di artíkulo 15, insiso seis di e ‘Algemene landsverordening Landsbelasting (ALL), mester entregá un petishon di posponementu [2].
Ademas, pa tur pagadó di impuesto ku mester entregá un deklarashon di impuesto di ganashi 2020 definitivo, e periodo nobo pa hasi e deklarashon di impuesto di ganashi definitivo i pago di esaki na Ontvanger pa 2020 ta ser prolongá te ku 31 di desèmber 2021. Entrega di un petishon pa mas posponementu konforme artíkulo 15, insiso seis di ALL no ta nesesario pa aña fiskal 2020.
——————————————
[1] Landscourant di 3 sèptèmber 2021, aña 2021, edishon nr.35
[2] Esaki no ta konta pa pagadonan di impuesto ku mester hasi un entrega kompliká definitivo, manera definí den e dekreo di 3 sèptèmber 2021 publiká den Landscourant di 3 sèptèmber 2021, aña 2021 Edishon nr. 35


text:
ULTIMO ORA.
BONEIRU.
Algu prome ku 1or di marduga un kaso lamentabel ta tuma luga na kaya Irma na Antriol pariba.
Na un apartamento polis ta yega y enkontra un dama ku No ta reakshonando abou drumi den un plas di sanger ku herida di bala na su kabes.
Mesora ta start un investigashon y ta topa auto di un persona ku lo mester tabata den kompania di e dama na momentu ku e akto teribel aki a sosode.
E homber lo mester a sali kore bai.
Den prome instante a kere ku lo por ta un kaso di suisidio.
Pero e arma di kandela envolvi no por a enkontra esaki niun kaminda.
Mesora a bai over na detenshon di e sospechoso di insial L.C. ya ku polis ta sospecha ku elo mester sa mas di loke a sosode ku e dama.
A tene un entrada hudisial tambe na kas di e kasa di e dama na Amboina.
Pero tin ku bisa ku basta tempu kaba e dama no ta biba eynan mas.
Ta investigando ki relashon e dama tabata tin ku e sospechoso detene.
Investigashon ta den ful swing y e team di recherche no ta deskarta nada den e kaso aki.
E dama ku a perde su bida a keda identifika i ta trata di Carmen Campos di 45 anja di edat.
Paz na su restunan y forsa na e famia di e defuntu.
FUENTE: AIMED AYUBI.


text:
ORANJESTAD- Den un ambiente festivo a celebra cu e prome fase di Happy Flow a start. Na e ocasion aki varios persona di e comision di enfoke, lidera pa Aruba, tabata presente, entre nan CEO di Schiphol y ehecutivonan di KLM y aeropuerto di Aruba. Aruba ta e prome pais na mundo unda a crea un trayectorio cu ta na disposicion di e pasahero pa medio di automatisacion. Un bes mas Aruba ta marca pauta y paisnan grandi cu aeropuertonan mucho mas espacioso cu Aruba no a logra loke e isla chikito aki a logra. Algo cu nos por ta mas cu orguyoso di dje. Minister di Asuntonan Economico y Comunicacion Richard Arends tabata entre e oradornan. El a splica con esaki a inicia.
Arends: “Algun aña atras Prome Minister Eman y ami a bay Hulanda y nos a haya un tour den Schiphol. Eynan nos a topa cu e compania Portugues ‘Vision Box’ cu tabata instalando algun machin cu lo bira e gateway nobo di Europa pa Hulanda y vice versa. Tabata algo masha innovativo. Asina cu nos a regresa Aruba nos a cuminsa move y cera contactonan pa percura pa Aruba tambe haya un Happy Flow, conforme e pre-clearance cu nos tin cu Merca unda un registracion similar di pasahero ta tuma lugar. Tur esaki na beneficio di e pasahero y Aruba kier un pre-clearance pa Europa asina tambe.” Pa logra esaki e Happy Flow ta un prome paso.
Arends a bisa cu awor cu e proyecto ta cla y den funcion esaki ta duna un sentimento di orguyo y satisfaccion. “Sigur si tene na cuenta cu algo cu nos a wak na Schiphol varios aña pasa, ta na Aruba y den funcion. Mi ta masha orguyoso di loke nos a logra pa e isla chikito aki Aruba. Mi kier enfatisa cu e proyecto aki no ta simplemente infrastructura. E ta algo innovativo y parti di e mundo digital.” Arends a bisa cu tur loke ta innovativo y parti di e mundo digital, ta bon pa nos economia. E proyecto aki riba dje ta haci e biahe di e pasahero mas placentero, lihe y eficiente. Loke ta importante ta tambe cu e proyecto aki ta sirbi como un ‘showcase’. Tur wowo ta un bes mas riba Aruba. “Esaki ta e forma con nos a posisiona Aruba durante e ultimo añanan. Nos a mustra cu Aruba tin hopi potencial pa explora conocimento riba diferente tereno.”
“Mi ta kere cu un proyecto manera Happy Flow, aki na Aruba ta eleva nos isla y ta haci’e mas visibel den mundo di aeropuertonan y nan desaroyo. E proyecto aki no solamente ta sirbi economia di Aruba riba un ‘micro level’ pero tambe ta pas perfectamente den e macro policies di Gabinete Mike Eman, di cual mi ta masha orguyoso di ta forma parti di dje.” Arends a gradici tur e partnernan envolvi cu a logra e prome fase di e tremendo proyecto Happy Flow pa Aruba.